'Surat' menyusup portal berita, pelobi tingkat serangan terhadap RUU 'penamat rokok' Khairy

Syarikat tembakau di Malaysia memulakan kempen dengan cara menghantar surat kepada media, dalam usaha menggagalkan rang undang-undang (RUU) Menteri Kesihatan Khairy Jamaluddin untuk menghapuskan tabiat merokok, MalaysiaNow difahamkan.
Menggunakan pelbagai nama samaran, beberapa surat itu memberikan penghujahan yang seakan-akan "objektif" untuk menentang “generasi penamat rokok” yang diusahakan kementerian, dan ada juga daripada surat itu mempersendakan perjuangan Khairy untuk mendapatkan kelulusan Dewan Rakyat dalam pembentangan RUU Kawalan Hasil Tembakau dan Kawalan Merokok.
"Penulisan surat adalah bentuk perang media yang paling murah, namun ia satu cara efektif, lebih kurang sama, dengan iklan kandungan berjenama mahal yang biasanya dikeluarkan syarikat di akhbar dan laman sesawang dalam talian," kata seorang individu kepada MalaysiaNow yang mendakwa dia diupah oleh syarikat tembakau tertentu untuk mendekati saluran media tempatan.
"Kandungan berjenama" dimaksudkan individu itu ialah artikel dan iklan bertulis yang berbayar dan ia diletakkan dalam akhbar, yang kini menjadi trend dalam kalangan syarikat di seluruh dunia selepas era pemasaran jenama secara terus terang semakin tidak popular.
“Namun, kelemahan kandungan berjenama sedemikian ialah nama penaja perlu disebut di bahagian bawah artikel atas alasan ketelusan,” kata penulis yang hanya mahu dikenali sebagai Ting kepada MalaysiaNow.
"Ia adalah sesuatu yang tidak dibenarkan kepada syarikat tembakau untuk lakukan."
Malaysia melarang semua bentuk iklan oleh syarikat tembakau, termasuk iklan secara samaran seperti penajaan acara atau peluasan nama jenama, di mana produk bukan tembakau menggunakan nama jenama rokok.
Dalam beberapa hari kebelakangan ini, beberapa portal berita mengeluarkan surat yang sama dalam bahasa Inggeris dan Melayu, mengkritik rancangan Khairy dan pada masa yang sama berhati-hati supaya tidak dilihat mempromosi tabiat merokok.
Dalam satu surat yang diterbitkan oleh laman berita tempatan, ia mengatakan RUU itu "disusun dengan cara yang tergesa-gesa yang melambangkan projek Malaysia yang tidak difikirkan dengan baik dan menunggu untuk meletup".
“Padahal tidak perlu tergesa-gesa mengenainya. Untuk laksanakan larangan merokok di kedai makan dengan berkesan pun kita tidak berjaya, bagaimana mungkin kita dapat laksanakan rancangan yang lebih bercita-cita tinggi dengan memperkenalkan generasi penamat rokok, yang belum pernah dilakukan di negara lain dalam dunia?
“Tidak mahu dikatakan sebagai pembela tembakau, saya ingin nyatakan dengan jelas bahawa saya menyokong sepenuhnya usaha membendung tabiat merokok atas sebab kesihatan. Namun apa yang saya tentang ialah sikap tergesa-gesa yang tidak difikirkan dengan baik, di mana ia mungkin memberi tamparan kepada kita  pada masa akan datang."
Dalam pada itu, tindakan melobi oleh syarikat tembakau juga turut dilakukan ke Dewan Rakyat, di mana Khairy membentangkan RUU Kawalan Hasil Tembakau dan Merokok 2022 untuk bacaan pertama semalam.
Kehadiran pelobi syarikat tembakau itu turut diselar pakar perubatan yang terlibat dalam merangka dasar anti merokok Kementerian Kesihatan (KKM).
Dr Helmy Haja Mydin mengecam kehadiran mereka di Parlimen, dan mengingatkan ahli Parlimen tentang kewajipan mereka terhadap kesihatan awam.
"Apa yang mereka buat di sini?" soal Helmy, pakar respiratori di sebuah hospital swasta di Kuala Lumpur, yang juga bertindak sebagai penasihat kepada KKM mengenai undang-undang tembakau dan merokok.
"Ini secara jelas memberi kesan terhadap proses demokrasi kita, dan bertentangan dengan peraturan FCTC. Saya menyeru semua ahli Parlimen isytiharkan jika mereka bertemu dengan pelobi ini," kata Helmy di Twitter, merujuk kepada Konvensyen Rangka Kerja Kawalan Tembakau, perjanjian antarabangsa yang diterima pakai pada 2013 mengenai hak untuk mendapat taraf kesihatan yang lebih baik.
Berhubung RUU itu, ahli Parlimen dilihat tidak seiringan mengenainya, dan antara mereka yang mempersoalkannya ialah ketua pembangkang Anwar Ibrahim, yang menuduh kerajaan "memusnahkan” RUU tersebut.
Dakwaan itu mendapat kritikan daripada bekas timbalan ketua pengarah kesihatan Dr Lokman Hakim, yang berkata pemimpin PKR itu sepatutnya lebih mengetahui bagaimana sebuah RUU terbentuk kerana beliau pernah berada dalam kerajaan.
“RUU ini antara RUU yang paling lama untuk digubal di KKM dan untuk sampai tahap ini. Saya tahu kerana saya sendiri terlibat mengerakkan semula pengubalannya semasa menjawat jawatan timbalan ketua pengarah kesihatan (kesihatan awam) dan dirancakkan setelah kami gagal mendapatkan persetujuan Kabinet dalam tahun 2016 untuk mengharamkan vape dan sebaliknya hanya mahu ia dikawal,” katanya.
Jika diluluskan, RUU itu akan menjenayahkan penggunaan mana-mana produk tembakau atau produk pengganti tembakau terhadap mereka yang dilahirkan selepas 2007.
Ia juga melarang pemilikan dan penggunaan alat merokok sebagai tembakau dan bahan merokok, dengan pesalah boleh didenda sehingga RM5,000.
Khairy berkata RUU itu adalah untuk melindungi generasi masa depan negara daripada terlibat dalam tabiat merokok dan ketagihan, dan untuk mengurangkan peratusan perokok di Malaysia kepada kurang dari 5% menjelang 2040.
Statistik kerajaan dari 2019 menunjukkan bahawa satu dari lima rakyat Malaysia berumur 15 tahun ke atas adalah perokok.
Ia juga mendapati 17% daripada mereka yang berumur 13 hingga 15 tahun adalah perokok, begitu juga 9% kanak-kanak berumur 12 tahun ke bawah.


PRN Sarawak buka tirai pagi ini

Proses pengundian bagi Pilihan Raya Negeri (PRN) Sarawak ke-12 bermula pada 7.30 pagi ini dengan pembukaan 1,866 pusat mengundi membabitkan 3,555 saluran bagi rakyat di Bumi Kenyalang memilih kerajaan negeri yang baharu.Proses itu membabitkan 1,213,769 pengundi biasa daripada sejumlah 1,252,014 pemilih berdaftar bagi PRN itu yang akan diuruskan oleh seramai 46,565 pegawai pilihan raya di semua 82 kerusi Dewan Undangan Negeri (DUN) sehingga pengundian berakhir pada 5 petang.Bergantung kepada jumlah pengundi di sesuatu kawasan pilihan raya, ada yang ditutup seawal 12 tengah hari seperti pusat mengundi di Tadika Kemas Kampung Soh yang berada di bawah DUN Muara Tuang, yang hanya mempunyai 97 pengundi.Pada 14 Disember lepas, sejumlah 18,141 dari 20,360 pengundi awal telah menunaikan tanggungjawab mereka manakala 17,885 lagi mengundi melalui pos.Menurut Jabatan Meteorologi Malaysia, cuaca pagi ini diramalkan baik di seluruh negeri, bagaimanapun ribut petir dijangka berlaku pada sebelah petang di beberapa bahagian termasuk Kuching, Samarahan, Sri Aman, Serian, Betong, Sarikei, Sibu dan Mukah.Hujan turut diramal di Kapit dan Bintulu pada sebelah petang manakala suhu sepanjang hari dijangka antara 24 hingga 34 darjah Celsius.Memandangkan negara masih berdepan ancaman pandemik Covid-19, pengundi digesa mematuhi prosedur operasi standard (SOP) antaranya mengamalkan penjarakan fizikal, memakai pelitup muka, menyaring suhu badan dan merekod kehadiran dengan mengimbas kod respons pantas (QR) aplikasi mudah alih MySejahtera sebelum memasuki pusat mengundi.Bagaimanapun, bagi pengundi yang bergejala dan tidak melepasi saringan suhu badan masih dibenarkan mengundi di khemah khas dengan diselia oleh pegawai kesihatan manakala individu di bawah pengawasan (PUS) dan individu di bawah siasatan (PUI) perlu memperoleh kebenaran daripada pegawai kesihatan daerah untuk ke pusat mengundi.Bagi mengelakkan kesesakan di pusat mengundi, pengundi turut dinasihat agar menyemak maklumat pengundian masing-masing melalui aplikasi MySPR Semak atau portal SPR di https://pengundi.spr.gov.my/ sebelum keluar mengundi.PRN Sarawak kali ini menyaksikan 13 pertandingan tiga penjuru, 33 perlawanan empat penjuru, 24 pertarungan lima penjuru, tujuh pertembungan enam penjuru, satu persaingan lapan penjuru dan empat satu lawan satu.Gabungan Parti Sarawak (GPS) meletakkan 82 calon diikuti Parti Bumi Kenyalang (PBK) 73, Parti Sarawak Bersatu (PSB) 70, Parti Keadilan Rakyat (PKR) 28, DAP (26), Parti Aspirasi Rakyat Sarawak (Aspirasi) 15, Parti Bansa Dayak Sarawak Baru (PBDSB) 11, Parti Amanah Negara (Amanah) lapan, Parti Sedar Rakyat Sarawak (Sedar) lima dan PAS (1).Tiga puluh calon bebas turut bertanding pada PRN itu.Daripada jumlah keseluruhan calon yang bertanding, 87.1% atau 304 adalah lelaki dan bakinya wanita manakala 47 calon berusia lingkungan 18 hingga 40 tahun, 56 calon (41-50 tahun), 119 calon (51-60 tahun), 117 calon (61-70 tahun) dan 10 calon (71 tahun ke atas).PRN edisi kali ini berlangsung dalam suasana norma baru yang menyaksikan ceramah awam, syarahan, kempen secara bersemuka, kunjungan rumah-ke-rumah, tinjauan mesra dan pengedaran risalah secara bersemuka, antara lain, adalah tidak dibenarkan.Bagaimanapun, sepanjang tempoh berkempen selama 12 hari, kempen secara bersemuka dengan SOP ketat dibenarkan di 64 DUN yang telah dikenal pasti sebagai memiliki liputan Internet 4G yang lemah.


Tommy Thomas bidas 'kerajaan Melayu' gagal

Bekas peguam negara Tommy Thomas menyelar dua pentadbiran kerajaan selepas Pakatan Harapan (PH) tumbang pada 2020, mengatakan ia menunjukkan kegagalan kerajaan yang didominasi etnik Melayu.
Bercakap semasa forum di Kuala Lumpur baru-baru ini, Thomas berkata kerajaan yang mentadbir negara ketika ini menggambarkan konsep "ketuanan Melayu".
“Dalam tempoh dua tahun setengah, anda ada Kabinet yang didominasi oleh orang Melayu.
“Selepas dua tahun setengah itu, anda ada persoalan penting untuk diutarakan: Adakah kerajaan Melayu lebih efisien dan lebih baik?
“Biar betul! Mereka buat kerja yang begitu buruk dalam pentadbiran,” kata Thomas kepada kira-kira seratus hadirin di forum "Dark Forces Towards GE15" yang diadakan di Dewan Perhimpunan Cina Kuala Lumpur Dan Selangor (KLSCAH) di Kuala Lumpur pada Sabtu.
Ahli Parlimen Iskandar Puteri DAP Lim Kit Siang dan bekas presiden Majlis Peguam Ambiga Sreenevasan turut berucap pada majlis itu.
Thomas, yang berkhidmat sebagai peguam negara selama hampir 20 bulan sewaktu PH menjadi kerajaan, berkata beliau yakin orang Melayu sendiri turut akan bersetuju dengan apa yang diperkatakannya.
"Kerajaan Melayu telah gagal," katanya, sambil menambah ia harus menjadi naratif yang perlu diangkat oleh pembangkang dalam menghadapi pilihan raya umum (PRU) akan datang.
Kerajaan PH dilihat bergelut dalam soal  siapakah perdana menteri seterusnya bagi mewakili gabungan itu ketika ia mentadbir Putrajaya.
Kerajaan PH kemudiannya tumbang selepas Dr Mahathir Mohamad meletakkan jawatan, diikuti tindakan Bersatu yang mengambil keputusan keluar dari PH.
Pada Mac 2020, Presiden Bersatu Muhyiddin Yassin, disokong oleh ahli Parlimen Barisan Nasional, PAS dan GPS bagi membentuk kerajaan Perikatan Nasional (PN).
PN menjadi kerajaan selama 17 bulan sebelum Muhyiddin meletak jawatan sebagai perdana menteri selepas beberapa ahli parlimen Umno yang bersekutu dengan  Najib Razak menarik balik sokongan mereka.
Muhyiddin kemudiannya digantikan oleh Ismail Sabri Yaakob dari Umno pada Ogos tahun lalu.
Dalam pada itu, Thomas, berkata kedua-dua kerajaan “sememangnya terpalit dalam aktiviti rasuah", meyakini jika PH menjadikan rasuah sebagai tema PRU akan datang, dapat membantu pembangkang kembali menguasai kerajaan.
Beliau turut menyatakan keyakinan bahawa PH akan kembali berkuasa pada PRU depan jika terdapat peratusan tinggi orang keluar mengundi.
"Jika anda boleh dapat 60% daripada mereka (pengundi muda) dan 80% daripada purata nasional, saya jamin akan ada kemenangan berulang pada PRU15 dan kita akan ada kerajaan baru."


Pandangan supaya Muhyiddin berundur dari Bersatu pramatang

Ulasan Dr Azmi Hassan bahawa Muhyiddin Yassin perlu berundur sebagai presiden Bersatu susulan kegagalan Perikatan Nasional (PN) memenangi PRN Johor adalah agak gopoh.Saya tidak pasti mengapa pandangan sedemikian dilontarkan. Adakah untuk melihat Bersatu menjadi lebih kuat atau sekadar komen cakap buang sahaja.Apapun, dalam dunia politik komen sedemikian mudah mendapat tarikan dan dijadikan polemik oleh mereka yang mempunyai motif tertentu.Saya ingin berikan sedikit pandangan balas.Jika kekalahan pertama PN dalam PRN Johor dijadikan sebab mengapa Muhyiddin perlu berundur, maka ramai presiden parti lain yang mesti berundur juga.Ada parti yang semua calonnya hilang wang deposit. Pengerusi dan presiden parti ini mesti berundur lebih awal dari Muhyiddin. Ada parti yang kerusinya merosot hanya tinggal satu. Presiden parti ini pun mesti berundur jugalah agaknya.Jika lojik presiden parti mesti berundur apabila parti kalah pilihan raya, maka banyak parti di negara kita telah mengalami pertukaran kepimpinan akibat partinya kalah. Tetapi perkara tersebut tidak berlaku kepada semua parti.PAS misalnya tidak pernah menang dalam pilihanraya persekutuan kecuali di Kelantan, Kedah dan Terengganu. Presiden PAS tidak bertukar dengan sebab PAS kalah pilihan raya.Sebaliknya parti itu terus teguh. Apabila kerajaan PN dibentuk pada 1 Mac 2020, PAS menjadi sebahagian daripada kerajaan persekutuan.Ada juga parti yang mengalami kekalahan dalam banyak pilihan raya, tetapi akhirnya menang tanpa menukar kepimpinannya.Misalnya PKR di bawah kepimpinan Dr Wan Azizah mengalami kekalahan dalam PRU tahun 1999, 2004, 2008 dan 2013 tetapi akhirnya menang dalam PRU 2018.Adakah kekalahan PN dalam PRN Johor adalah amat teruk sehinggakan Muhyiddin mesti letak jawatan?Dari segi bilangan kerusi mungkin nampaknya begitulah.Tetapi dari segi trend sokongan pengundi, data menunjukkan sebaliknya.Dalam PRN Johor, PN adalah satu-satunya parti yang mencatat peningkatan sokongan pengundi Melayu berbanding BN dan PH. Jika undi PAS dalam PRU 2018 dijadikan undi asas PN, sokongan pengundi Melayu Johor kepada PN telah meningkat dari 18.1% dalam PRU 2018 kepada 34.5% dalam PRN 2022.Sebaliknya sokongan pengundi Melayu kepada BN telah merosot dari 58.8% dalam PRU 2018 kepada 51.1% dalam PRN 2022. Data menunjukkan berlaku peralihan hampir 8 mata peratus sokongan pengundi Melayu BN kepada PN.Perlu diingat, Johor adalah kubu kuat BN.Sokongan pengundi Melayu kepada PH juga telah merosot dengan ketara iaitu dari 28.3% dalam PRU 2018 kepada 11.3% dalam PRN 2022. Sebanyak 17 mata peratus sokongan Melayu PH telah beralih kepada PN.Bukankah ini suatu pencapaian kepda PN iaitu sebuah parti baru di bawah kepimpinan Muhyiddin?Malah, sebuah kaji selidik tinjauan pendapat umum pengundi negeri Johor yang dijalankan oleh Institut Masa Depan Malaysia dengan kerjasama Merdeka Centre for Opinion Research pada 4 hingga 21 Februari 2022 mendapati Muhyiddin adalah pemimpin paling popular di negeri Johor dengan approval rating sebanyak 52% berbanding Najib Razak (39%), Dr Mahathir Mohamad (35%), Lim Guang Eng (24%) dan Ahmad Zahid Hamidi (14%).Dalam kalangan pengundi Melayu negeri Johor, kajian ini juga menunjukkan Muhyiddin adalah pemimpin paling popular dengan approval rating sebanyak 67% berbanding Najib (43%), Mahathir (43%), Zahid (17%) dan Lim (12%).Muhyiddin juga mendahului sebagai calon PM iaitu dengan 29% responden bersetuju berbanding Anwar Ibrahim (23%) dan Ismail Sabri Yaakob (16%).Dalam kalangan responden Melayu, Muhyiddin memperolehi (41%), Ismail (22%) dan Anwar (10%).Trend peralihan sokongan pengundi Melayu yang ketara kepada PN dalam PRN Johor mungkin juga disebabkan oleh populariti Muhyiddin sebagai bekas perdana menteri dan anak Johor.Berdasarkan data-data ini, bagi saya pandangan supaya Muhyiddin berundur hanya dengan sebab PN kalah dalam PRN Johor adalah agak gopoh dan pramatang.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Angkasawan persendirian AS, Arab Saudi tamat misi, pulang ke bumi

Kapal angkasa Dragon SpaceX yang membawa empat angkasawan persendirian Axiom Space selamat pulang ke Bumi sekali gus menamatkan misi angkasawan persendirian kedua ke Stesen Angkasa Antarabangsa (ISS), lapor Xinhua.
Kapal angkasa Dragon berlepas dari ISS pada 11.05 pagi pada Selasa. Selepas kira-kira 12 jam perjalanan, kapal angkasa itu memasuki semula atmosfera Bumi dan jatuh di luar pantai Florida pada 11.04 malam.
Kapal angkasa itu  yang berlepas dari stesen angkasa lepas Pusat Angkasa Kennedy NASA di Florida pada 21 Mei, membawa angkasawan Peggy Whitson, John Shoffner, Ali Alqarni dan Rayyanah Barnawi.
Mereka berada di ISS selama lapan hari dan mengorbit Bumi 126 kali, mengembara sejauh 3,331,440 batu (5,330,304 km).
Sepanjang misi, anak kapal menjalankan lebih 20 eksperimen penyelidikan  bagi memahami kesan mikrograviti pada tubuh manusia serta mengenal pasti kaedah dan teknologi baharu yang boleh digunakan dalam misi penerbangan angkasa lepas pada masa akan datang serta meningkatkan kehidupan di Bumi, menurut Axiom Space.
Misi dengan kod Ax-2 itu adalah misi angkasawan persendirian kedua Axiom Space ke ISS selepas misi pertama pada 2022.


Kerajaan pertimbang pendaftaran vaksin secara automatik, kata Muhyiddin

Kerajaan mempertimbangkan pelaksanaan pendaftaran vaksin secara automatik bagi memudahkan rakyat untuk membuat pendaftaran di bawah Program Imunisasi Covid-19 Kebangsaan, kata Perdana Menteri Muhyiddin Yassin.“Saya juga meminta Jawatankuasa Khas Jaminan Akses Bekalan Vaksin Covid-19 (JKJAV) untuk melihat semula proses pendaftaran vaksin agar dapat dipermudahkan lagi, termasuk cadangan melaksanakan proses pendaftaran secara automatik bagi memastikan seramai mungkin rakyat divaksinasi,” katanya dalam ucapan sempena 100 hari pelaksanaan PICK yang bermula pada 24 Februari 2021.Muhyiddin berkata, beliau mengarahkan JKJAV untuk mempercepatkan proses rakyat yang sudah mendaftar agar diberikan tarikh janji temu dalam masa terdekat.“Saya ambil maklum, keresahan ramai yang masih belum menerima tarikh janji temu vaksin masing-masing,” katanya,Setakat kini, hampir 13 juta rakyat sudah mendaftar di bawah PICK untuk mendapatkan suntikan vaksin Covid-19.Kerajaan mensasarkan 80% populasi rakyat Malaysia akan mendapat suntikan vaksin Covid-19 sebelum akhir tahun ini.


Celcom beri data percuma selama enam jam

Semua penggunaan data pelanggan rangkaian Celcom dari 6 petang hingga 12 tengah malam ini tidak akan dipotong susulan masalah teknikal yang dialami pada kira-kira 3 petang tadi.Celcom dalam kenyataannya berkata langkah itu adalah sebagai tanda penghargaan atas kesabaran pelanggannya sepanjang tempoh gangguan yang dialami rangkaian tersebut hari ini.“Sebagai tanda penghargaan atas kesabaran pelanggan kami, semua penggunaan data bagi kuota yang diperuntuk kepada pelanggan kami tidak akan dipotong dari 6 petang hingga 12 tengah malam pada 4 Oktober.“Semua perkhidmatan dijangka pulih secara beransur-ansur mulai 6 petang hari yang sama. Kami ingin memohon maaf kepada pelanggan kami atas segala kesulitan yang dialami selepas mereka tidak dapat membuat panggilan dan mengakses data internet,” menurut kenyataan itu.


Bagaimana PKP jadikan masyarakat lebih mesra alam sekitar

Terdapat kesan positif daripada Covid-19 apabila pelaksanaan perintah kawalan pergerakan (PKP) sejak Mac dilihat berjaya melahirkan masyarakat yang lebih lestari sekaligus memberikan manfaat kepada alam sekitar selepas rutin harian berubah mengikut norma baru, kata pakar.Ketua Eksekutif Persatuan Ekopelancongan dan Pemuliharaan Malaysia (EcoMy) Andrew Sebastian berkata, selepas PKP dilaksanakan sungai, taman rekreasi dan tempat tumpuan ramai kini menjadi lebih bersih.“Ya, nampaknya terdapat peningkatan kesedaran terhadap aktiviti di luar rumah. Harap-harap trend ini terus berkembang sewaktu dan selepas pandemik, supaya orang menjadi mesra alam sekitar sama ada di dalam atau di luar rumah,” katanya kepada MalaysiNow.Pandemik yang mula dikesan di Malaysia sejak awal tahun ini menyebabkan kehidupan masyarakat berubah apabila prosedur operasi standard (SOP) yang ditetapkan kerajaan bagi mencegah penularan Covid-19 seperti bekerja dari rumah menyebabkan jalan raya di bandar-bandar besar tidak lagi sesak dan kurangnya aktiviti di luar rumahSebastian berkata, masyarakat kelas pertengahan menjadi penyumbang utama ke arah melahirkan masyarakat lestari kerana memiliki pengetahuan yang lebih berbanding kelompok masyarakat lain.Bagaimanapun katanya, kesedaran tentang kebersihan awam masih lagi rendah dan sesuatu perlu dilakukan.“Ini menjadi petanda bahawa kerajaan mesti memikirkan insentif dan berusaha lebih kuat untuk mengubah trend tersebut,” katanya.Tinjauan MalaysiaNow di media sosial seperti Facebook mendapati rata-rata pengguna berkongsi pengalaman berkebun dan bercucuk tanam sejak pelaksanaan PKP fasa pertama yang menghasilkan sumber makanan baru dan sebilangan kecil masyarakat sudah mula mengubah gaya hidup konsumerisme ke arah lebih lestari bermula dari rumah sendiri.Sebastian berkata, masyarakat kelas pertengahan menjadi penyumbang utama ke arah melahirkan masyarakat lestari kerana memiliki pengetahuan yang lebih berbanding kelompok masyarakat lain.Kini, Suhana, 47 dan Abu Rashid, 53 sudah memiliki lebih 10 buah pokok cili, kebun mini kobis gred C dan lebih tiga jenis pokok ulam.“Selepas lihat sendiri tanaman kami menjadi, sekarang kami mula belajar bagaimana untuk menanam pokok buah-buahan pula. Mungkin pisang dan betik sebagai permulaan,” kata Suhana yang juga berkhidmat sebagai seorang guru sekolah rendah di Kuala Lumpur.Suhana dan Abu Rashid berhasrat untuk mengekalkan cara baru kehidupan mereka walaupun selepas pandemik berakhir dan bertekad untuk lebih cakna terhadap alam sekitar.“Apa juga cara yang kami berdua boleh lakukan, mungkin dengan cara hadkan daripada keluar rumah jika tiada urusan penting, tidak bakar sampah, tidak buang sampah merata dan lain-lain. Cara begini sudah membantu untuk kurangkan pencemaran alam sekitar.“Harapnya, orang lain juga boleh lakukan demi alam sekitar kita,” kata pasangan itu kepada MalaysiaNow.Sebastian dari EcoMy bagaimanapun berkata, menjadi satu cabaran besar untuk memastikan trend ini berterusan selepas pandemik dan tempoh PKP tamat.Katanya, masih banyak ruang dan peluang yang boleh digembleng bersama supaya alam sekitar sentiasa dipelihara pada setiap masa tanpa mengira semasa atau selepas krisis.“Kita boleh buat lebih daripada ini,” kata Sebastian dan menambah kerajaan perlu menggubal undang-undang lebih ketat bagi mencapai matlamat tersebutAktivis alam sekitar, Nurul Syakila Zen berkata, sekiranya kerajaan boleh menyediakan SOP dan peraturan yang berkesan untuk mengelakkan jangkitan Covid-19 seperti mewajibkan pemakaian pelitup muka, maka undang-undang atau peraturan sama juga perlu dilaksanakan untuk menjaga alam sekitar.Katanya di Thailand dan Indonesia sebelum mana-mana individu atau kumpulan memasuki hutan untuk aktiviti meredah hutan atau memanjat gunung, barang-barang mereka akan dikira dan ditimbang dan sekiranya berkurangan selepas tiba di kaki gunung, mereka akan didenda kerana disyaki membuang sampah.“Malaysia sepatutnya sudah laksanakan peraturan seperti ini di setiap kawasan tumpuan pengunjung,” kata Nurul Syakila.


Warisan, Pejuang selar PH, tolak MoU bersama kerajaan

Warisan menolak Memorandum Persefahaman untuk Transformasi dan Kestabilan Politik yang ditandatangani antara kerajaan dan pembangkang, mendakwa mereka tidak dilibatkan dalam rundingan yang disifatkan sepihak antara kerajaan dan gabungan Pakatan Harapan (PH).Ahli Parlimen Kalabakan Ma’mun Sulaiman dari Warisan berkata, perkara itu ditegaskan sendiri oleh presiden partinya, Mohd Shafie Apdal.Ma’mun berkata, Shafie jelas menyatakan Warisan menolak perjanjian perjanjian keyakinan dan pembekalan (CSA) yang direka oleh PH kerana tidak mengetahui kandungan Perjanjian Persefahaman (MoU) yang dimeterai semalam.“Malah, Pertubuhan Kinabalu Progresif Bersatu (Upko) juga tidak diberi ruang untuk tandatangan dengan alasan penyertaan Upko belum diterima secara rasmi,” katanya seperti dilaporkan portal Borneo Today.Menurutnya, selain tidak melihat usaha kerajaan dan PH mahu membantu dalam menunaikan tuntutan Sabah seperti Perjanjian Malaysia 1963, Warisan juga tidak mahu mengambil risiko untuk kehilangan hak semak dan imbang terhadap pentadbiran kerajaan persekutun.Beliau berkata hak itu akan terhapus sekiranya perjanjian CSA ditandatangani.“Kita yakin dengan keputusan tegas kepimpinan Warisan agar kita tidak lari daripada perjuangan asal iaitu ingin mengembalikan hak-hak rakyat Sabah,” katanya.Sementara itu, Ketua Penerangan Pejuang Ulya Husamudin turut membidas kenyataan Setiausaha Organisasi DAP Anthony Loke yang mengatakan Pejuang dan Warisan tidak bersedia menandatangani MoU tersebut.“Taklimat dan minta kami setuju dengan keputusan yang anda putuskan daripada beberapa rundingan dengan Umno dan Hamzah Zainuddin bukannya perbincangan,” katanya dalam sebuah ciapan Twitter merujuk kepada menteri dalam negeri.Warisan mempunyai lapan kerusi Parlimen sementara Pejuang mempunyai empat.Pejuang ditubuhkan oleh bekas pemimpin-pemimpin Bersatu yang bersama bekas perdana menteri, Dr Mahathir Mohamad.Pengerusi Pejuang Wilayah Persekutuan Khairuddin Abu Hassan turut menyuarakan penentangannya terhadap Mou tersebut mendakwa partinya tidak dimaklumkan dalam perbincangan CSA antara kerajaan dan PH.“Apa saja perjumpaan atau perbincangan dengan kerajaan mengenai kepentingan bersama mestilah juga dimaklumkan kepada kawan-kawan secara telus!“Janganlah bersikap hanya untuk mempergunakan kawan-kawan bagi agenda kepentingan diri masing-masing saja!! Ini adalah satu sikap yang tidak baik sama sekali!” katanya dalam sebuah bebenang Twitter semalam.MoU semalam adalah peristiwa bersejarah dalam negara menyaksikan wakil-wakil kerajaan dan sebahagian besar pembangkang sepakat dengan beberapa dasar bagi mengembalikan kestabilan politik ketika negara berdepan dengan pandemik Covid-19.Selepas beberapa pusingan rundingan antara Putrajaya dan PH, mereka bersetuju untuk melaksanakan pendekatan dwi partisan dalam usaha pemulihan negara berdepan impak pandemik.MoU tersebut turut menyenaraikan enam perkara termasuk; pemerkasaan pelan Covid-19, transformasi pentadbiran, pembaharuan Parlimen, kebebasan institusi kehakiman, Perjanjian Malaysia 1963 dan pembentukan jawatankuasa pemandu.


Malaysia tidak boleh bertindak unilateral berhubung petunjuk baru MH370, kata menteri

Malaysia tidak boleh bertindak secara unilateral dalam usaha pencarian pesawat hilang MH370 walaupun terdapat dakwaan petunjuk baru mengenai lokasi pesawat itu berdasarkan dokumen kajian Biro Keselamatan Pengangkutan Australia (ATSB).Menteri Pengangkutan Wee Ka Siong berkata Malaysia sebaliknya perlu berbincang dengan kerajaan China dan Australia seperti perjanjian dan persefahaman yang dibuat tiga negara itu dalam misi pencarian pesawat berkenaan.“Kita bersedia untuk bekerjasama dengan mana-mana pihak. Kita perlu mengesahkan penemuan itu daripada badan yang kompeten. Bukti yang boleh dipercayai mesti ditemui.“Seperti mana yang kita gunakan, sekiranya terdapat bukti yang boleh dipercayai, bukti kukuh, maka kita tidak keberatan untuk teruskan (misi pencarian).“Ini adalah persefahaman tiga negara. Tidak boleh ditentukan secara unilatreral oleh Malaysia. Terdapat perjanjian tiga pihak. Tiga negara telah bekerja keras (misi pencarian), apa-apa misi kita perlu berbincang antara tiga negara,” katanya pada sidang media selepas merasmikan Minggu Maritim Malaysia (MMW) 2022 di Pusat Konvensyen Kuala Lumpur hari ini.Kementerian pengangkutan dalam kenyataan sebelum ini, menyatakan kesediaan untuk bekerjasama dengan ATSB mengenai dokumen dikeluarkan jurutera aeronautik Britain, Richard Godfrey yang mendakwa terdapat petunjuk baru dalam mengenal pasti lokasi MH370 yang hilang.ATSB sebelum ini mengeluarkan kenyataan bahawa pihaknya telah meminta pihak ketiga untuk menyemak data yang diperoleh daripada carian untuk mengesahkan semula bahawa tiada item yang menarik dikesan dalam carian sebelumnya berdasarkan dokumen Godfrey, “MH370 Flight Path”.Menurut ATSB lagi, penemuan semakan itu dijangka dikeluarkan dalam beberapa minggu lagi dan menyatakan bahawa sebarang keputusan untuk menjalankan pencarian lanjut pesawat MH370 akan menjadi urusan kerajaan Malaysia dan ATSB tidak mengetahui sebarang permintaan untuk menyokong pencarian baru untuk pesawat yang hilang itu.


Sekolah rendah di Shah Alam ditutup selepas murid dijangkiti Covid-19

Ratusan pelajar di sebuah sekolah rendah di Shah Alam diarahkan untuk tidak menghadiri sesi pembelajaran hari ini berikutan kes Covid-19 yang melibatkan seorang pelajar Tahun Dua yang dipercayai dijangkiti melalui ibunya.Sekolah Kebangsaan Bukit Jelutong berkata kelas akan ditangguhkan sehingga diberitahu kelak.Sekolah itu juga berkata bahawa pejabat kesihatan daerah telah mengarahkan semua rakan sekelas murid itu serta lapan gurunya menjalani ujian swab.Ketika dihubungi MalaysiaNow, guru besar sekolah berkata beliau merujuk perkara tersebut kepada kementerian pendidikan.Pelajar Tahun Satu dan Dua mula bersekolah pada 1 Mac lalu selepas dua bulan sesi persekolahan 2021 ditangguhkan.


Jaringan Prihatin perluas akses internet, manfaatkan 8.5 juta golongan B40

Kerajaan hari ini mengumumkan inisiatif kerajaan bagi memperkasa kemudahan peranti dan akses internet sekali gus meningkatkan daya saing negara melalui pengurangan jurang digital kepada 8.5 juta penerima Bantuan Prihatin Rakyat (BPR) mulai hari ini.Inisiatif yang dinamakan Jaringan Prihatin itu merupakan kerjasama kerajaan bersama industri telekomunikasi bagi memastikan kumpulan B40 dapat mencapai tahap celik digital.Inisiatif di bawah Belanjawan 2021 tersebut turut memberi peluang kepada kumpulan B40 untuk membeli peranti telekomunikasi atau pelan data komunikasi.Program yang dilancarkan secara maya oleh Perdana Menteri Muhyiddin Yassin itu akan berlangsung selama setahun, bermula hari ini sehingga 31 Julai 2022.Menurut Muhyiddin, pandemik telah membuktikan kepentingan dunia digital dalam kehidupan seharian, namun masih ramai rakyat Malaysia yang masih tersisih dan ketinggalan dalam arus digitalisasi.Justeru, beliau berkata Malaysia amat komited untuk menambahbaik kesalinghubungan internet dalam negara dengan sasaran minimum 70% di seluruh negara seperti yang disarankan Pertubuhan Bangsa-Bangsa Bersatu (PBB).“Sudah tiba masanya untuk akses internet menjadi keperluan asas di negara kita, seperti air dan elektrik bagi segenap lapisan masyarakat.“Insiaitif ini dijangka dapat memanfaatkan 8.5 juta kumpulan B40 untuk memiliki alat peranti telefon pintar serta menerima pelan broadband internet,” katanya hari ini.Projek berjumlah RM3.5 billion itu menerima peruntukan RM2 billion daripada kerajaan dan sumbangan RM1.5 billion daripada syarikat telekomunikasi dalam bentuk pelan data internet percuma.


Rakyat Malaysia berdepan hukuman mati di Singapura cekal, tidak berputus asa

Sejak hampir 10 tahun lalu, Sonia, seorang kakak dan ibu tunggal tidak melepaskan peluang untuk melawat adik kandungnya di Penjara Changi di Singapura.
Dia melalui fasa-fasa getir untuk melakukan rutin itu.
Selain terpaksa melalui prosedur ketat dan proses masuk ke bangunan penjara yang memakan masa lama.
Namun, Sonia tabahkan diri demi bertemu adik kesayangannya.
Kalwant Singh, adik lelakinya kini berada dalam bilik banduan akhir di Singapura.
Pemuda itu ditahan pihak berkuasa republik berkenaan pada usia 23 tahun dan menghabiskan masa sembilan tahun di penjara.
Dia ditangkap pada 24 Oktober 2013 dan dijatuhi hukuman mati pada 1 Jun 2016 kerana mengedar 60.15g dadah jenis diamorphine.
Sepanjang tempoh itu, Sonia seringkali melawat adiknya.
Dia selalu hadir membawa ayahnya dan anak perempuannya yang amat rapat dengan Kalwant.
Katanya, ayah akan memandu teksinya dari Cameron Highlands, Pahang terus ke Singapura untuk melawat dan berjumpa anak lelaki kesayangannya itu.
Sonia menyifatkan ayahnya sebagai seorang yang sangat gigih bekerja untuk memastikan Kalwant boleh mendapatkan khidmat peguam yang terbaik.
Mereka sekeluarga seringkali tidur di dalam kereta di kawasan Changi Village untuk berehat sebelum bertemu Kalwant keesokan harinya di penjara.
Tidak sehingga tahun lalu, ayah Sonia meninggal dunia dengan meninggalkan jejak sebanyak 820,000 km pada meter teksinya.
"Itu lah pengorbanan ayah, dia pandu sejauh itu untuk Kalwant," katanya kepada MalaysiaNow sambil menambah ayahnya meninggal disebabkan kanser.
"Kalwant tidak suka jika anda datang melawatnya dengan menangis. Dia tidak suka. Jadi kami pergi melawat dengan membawa cerita-cerita baru, gosip dan kisah kelakar.
"Masa yang kami luangkan bersama dipenuhi dengan gelak tawa dan memori bahagia sahaja."
Pakcik yang penyayang
Bercerita lebih lanjut, Sonia berkata, dia tidak pernah menganggap Kalwant sebagai seorang adik, malah sudah seperti anaknya sendiri.
Sikap Kalwant yang amat penyayang dan sentiasa bersedia untuk membantu sesiapa sahaja menjadikan pemuda itu amat disenangi orang sekeliling.
"Kami memang rapat dan nakal dari kecil. Tapi dia betul-betul istimewa sebab dia akan lakukan apa sahaja untuk membantu.
"Itu yang dia lakukan untuk saya dan keluarga. Anak perempuan saya amat menyayangi pakciknya itu. Kerana Kalwant yang selama ini menjaga dia."
Anak perempuan Sonia bernama Kellvina berusia 11 tahun ketika Kalwant ditahan.
Katanya, pada ketika itu anaknya seakan sudah memahami apa yang berlaku kepada pakcik kesayangannya.
"Dia nampak saya selalu bersedih kerana ketika itu saya mengalami kemurungan.
"Kellvina yang banyak bantu saya untuk bertenang dan bersabar," katanya sambil menambah tidak pernah sekali pun anaknya itu terlupa untuk mengirimkan surat kepada Kalwant.
Sehingga kini, Kellvina sudah berusia 21 tahun dan setia mengunjungi bapa saudaranya di penjara.
Gadis itu turut menjadi pelawat kegemaran banduan-banduan akhir kerana mereka sudah mengenali Kellvina sejak dia masih kecil dan bersekolah.
Sonia turut menyebut hubungan antara anaknya dan Kalwant menjadi semakin akrab walaupun berpisah dengan jarak beribu batu.
Selain surat, Kellvina juga gemar mengusik pakciknya setiap kali lawatan ke penjara sehingga mencuit hati pegawai dan anggota di situ.
"Sejak hari pertama, saya tahu Kalwant sudah kasih dan sayang kepada anak saudaranya."
Tidak pernah berputus asa
Kalwant dijadual untuk menjalani hukumannya pada 7 Julai beberapa bulan selepas hukuman gantung terhadap warga Malaysia, Nagaenthran pada 27 April lalu meskipun mendapat kecaman hebat masyarakat antarabangsa susulan masalah kesihatan mentalnya.
Ketika dihubungi MalaysiaNow, Sonia memaklumkan bahawa dia dan beberapa ahli keluarga lain sudah berada di Singapura sejak Khamis dan Jumaat lepas.
Mereka datang awal untuk bertemu Kalwant setiap hari dan berurusan dengan peguam hampir sepanjang masa.
Ketika ditanya mengenai khabar dan perkembangan terkini Kalwant di dalam penjara, Sonia dengan teruja berkata adiknya itu berada dalam keadaan yang baik dan sangat positif.
"Dia amat positif dan tidak berputus asa. Dia akan terus melawan (hukuman gantung) kerana dia yakin ini bukan pengakhiran buat dirinya.
"Saya berharap dia benar-benar bersemangat dan tidak berpura-pura kuat demi menjaga perasaan kami."


Perlu dinaikkan lagi, kata Dr M walau rekod kadar suntikan vaksinasi tinggi

Dr Mahathir Mohamad hari ini berkata kadar vaksinasi Covid-19 yang sudah mencapai 500,000 dos sehari perlu dinaikkan lagi, walaupun angka tersebut menjadi antara yang tertinggi di dunia.Bekas perdana menteri itu turut mengucapkan tahniah kepada kerajaan kerana dapat meningkatkan jumlah pemberian vaksin kepada orang ramai.“Tetapi saya berpendapat jumlah (suntikan vaksin) perlu dinaikkan lagi kepada 800,000 sehari kerana peningkatan kes baharu disebabkan terlalu ramai dari yang sudah dijangkiti berada disekeliling kita yang tidak dapat dikuarantin dengan berkesan,” katanya dalam sebuah hantaran Twitter, selepas menyertai himpunan bersama ahli-ahli Parlimen di Kuala Lumpur bagi membantah penangguhan sidang khas Dewan Rakyat selepas pengesanan kes Covid-19 di kawasan Parlimen.Ratusan penyokong pembangkang turut dilihat menyertai himpunan ahli-ahli Parlimen yang berarak menuju bangunan Parlimen walaupun diberi amaran supaya tidak berhimpun.Sejak dilancarkan Februari lalu, Program Imunisasi Covid-19 Kebangsaan (PICK) kini berjaya diberikan kepada 21% populasi dalam negara.Kadar vaksinasi juga memecahkan rekod pemberian vaksin harian dari sudut jumlah angka dos diberikan menjangkaui sasaran sebelum ini.Ketika PICK baru dilancarkan, bekas perdana menteri Najib Razak meramalkan Malaysia akan gagal mencapai sasaran imuniti kelompok tepat pada waktunya yang disasarkan.Najib turut berkata Malaysia memerlukan sekurang-kurangnya enam tahun untuk mencapat imuniti kelompok, mengatakan Malaysia antara negara yang paling lambat menjalankan program vaksinasinya di wilayah Asean.Menteri Penyelaras PICK Khairy Jamaluddin minggu lalu berkata kerajaan sedang menyasarkan 50% populasi dewasa lengkap dua dos vaksin menjelang 31 Ogos depan.Perdana Menteri Muhyiddin Yassin juga turut mengumumkan kerajaan juga kini sedang menyiapkan deraf untuk melonggarkan prosedur operasi standard (SOP) bagi mereka yang menerima dos lengkap vaksin.


Solat Jumaat, fardu di Selangor ditangguh sepanjang PKP

Solat Jumaat dan solat fardu berjemaah di masjid serta surau di Selangor ditangguhkan sepanjang pelaksanaan Perintah Kawalan Pergerakan (PKP) selama 14 hari mulai hari ini.Pengarah Jabatan Agama Islam Selangor (Jais) Mohd Shahzihan Ahmad berkata solat Jumaat digantikan dengan solat zuhur di rumah masing-masing sepanjang tempoh PKP.Bagaimanapun katanya, hanya lima petugas masjid, surau kebenaran Jumaat dan surau dibenarkan menunaikan solat Jumaat serta solat fardu secara berjemaah pada setiap waktu.Bagi majlis akad nikah pula katanya, ia akan dijalankan secara sidang video hanya kepada pasangan yang telah mendapat kebenaran berkahwin dan tarikh janji temu akad nikah oleh Pejabat Agama Islam Daerah (Paid) atau di masjid pengurusan.“Pelaksanaan akad nikah secara sidang video akan dilakukan pendaftar yang berada di Paid manakala pengantin, wali dan dua saksi berada di rumah. Pegawai Tadbir Agama (PTA) setiap daerah akan menetapkan pelaksanaan majlis akad nikah berdasarkan janji temu yang telah diatur,” katanya dalam satu kenyataan hari ini.Dalam pada itu, Mohd Shahzihan berkata perkhidmatan utama Jais khususnya melibatkan urusan nikah, cerai dan rujuk dilakukan secara dalam talian selain 10 kaunter talian telefon untuk konsultasi dan urusan janji temu dibuka.Menurutnya, untuk sebarang pertanyaan, pelanggan boleh menghubungi talian 03-5514 3600 atau 03-5514 3400 sepanjang waktu pejabat dari Isnin hingga Jumaat selain platform e-mel di [email protected]


Atlet memanah negara, Haziq Kamaruddin meninggal dunia pada usia 27 tahun

Arena sukan tanah air hari ini dikejutkan dengan berita pemergian atlet memanah negara Haziq Kamaruddin yang meninggal dunia awal pagi tadi.Menurut seorang ahli keluarganya yang enggan dikenali, pemanah recurve berusia 27 tahun itu rebah di rumahnya di Kajang selepas menunaikan solat Subuh pagi tadi.“Arwah tiba-tiba rebah sejurus keluar dari bilik air selepas solat Subuh dan terus tidak sedarkan diri,” kata wanita itu ketika dihubungi Bernama.Menurutnya, Haziq kemudian digegaskan ke Hospital Kajang namun disahkan meninggal dunia sejurus ketibaan di hospital itu.Pemanah berasal dari Johor itu pernah mewakili negara ke temasya Olimpik sebanyak dua kali, iaitu pada edisi London 2012 serta Rio 2016 di Brazil dan kini sedang mengejar slot kelayakan ke Sukan Olimpik Tokyo yang dijadualkan berlangsung dari 23 Julai hingga 8 Ogos depan.Haziq yang sedang menjalani persiapan untuk kelayakan ke temasya di Tokyo itu sudah sedekad mewakili negara di pelbagai peringkat, termasuk meraih pingat emas Grand Prix Asia 2011 di Laos dan gangsa semasa Piala Asia 2019 di Filipina.Pencapaian lain Allahyarham yang pernah dinobatkan sebagai Olahragawan Terbaik Sekolah Sukan Bukit Jalil pada 2011 itu ialah meraih empat pingat emas dan dua perak dalam acara individu serta berpasukan sepanjang penyertaannya di Sukan SEA sejak edisi 2011 hingga 2019.Sementara itu, rakan sepasukannya Zulfadhli Ruslan merupakan antara yang terawal memaklumkan tentang pemergian Haziq menerusi laman Facebooknya.“Assalamualaikum dan salam sejahtera, dukacita dimaklumkan sahabat saya, Haziq Kamaruddin pergi mengadap llahi pagi tadi. Semoga roh Allahyarham dicucuri rahmat dan ditempatkan bersama orang beriman. Minta semua rakan-rakan saya mendoakan. Al-Fatihah,” menurut catatan beliau.


Shopee bantu ibu bapa dapatkan buku teks sekolah

Platform e-dagang terkenal Shopee mewujudkan sebuah sebuah portal khas bagi membolehkan ibu bapa membeli buku teks secara dalam talian dikenali sebagai Kedai Buku Shopee.Ia merupakan hasil usaha sama dengan Persatuan Penerbit Buku Malaysia (Mabopa) dan Persatuan Penjual Buku Malaysia (MBA) selepas golongan ibu bapa di beberapa buah negeri mengeluh sukar untuk mendapatkan buku teks dan buku kerja fizikal untuk anak-anak mereka.Pengarah Urusan Serantau Shopee Ian Ho berkata, selain menyediakan portal Kedai Buku Shopee untuk para ibu bapa, pihaknya juga akan memberikan sokongan tambahan kepada komuniti dengan memberikan baucar pulangan tunai Syiling Shopee sebanyak 20%.“Walaupun ia tidak banyak, kami berharap usaha ini dapat membantu mengurangkan tekanan yang dilalui oleh para ibu bapa,” kata Ho dalam satu kenyataan hari ini.Sementara itu Mabopa dan MBA menyeru ahli-ahli mereka yang memiliki hak pengedaran rasmi buku teks dan buku kerja sekolah untuk meningkatkan peruntukan stok di kedai Shopee bagi menangani masalah pengedaran buku teks dan buku kerja di seluruh negara.Presiden Mabopa Arief Hakim Sani Rahmat berkata, Perintah Kawalan Pergerakan (PKP) 2.0 tidak sepatutnya menjadi alasan untuk aktiviti pengajaran dan pembelajaran dihentikan.“Sebagai penerbit, kami sentiasa berusaha untuk menerbitkan buku teks berkualiti tinggi serta memastikan ketersediaan di seluruh negara,” katanya.Bagi mereka yang mencari buku teks dan buku kerja di Shopee, buku-buku tersebut boleh didapati di https://shopee.com.my/kedaibukushopee, untuk murid Tahun 1 hingga Tingkatan 6.Para ibu bapa juga boleh menggunakan kod baucar “KEDAIBUKU10” untuk mendapatkan pulangan tunai Syiling Shopee 20% dengan nilai sehingga RM10 untuk pembelian buku-buku di bawah inisiatif Kedai Buku Shopee.


Operasi carilamat mangsa bot karam di pesisir pantai diteruskan

Operasi mencari dan menyelamat (SAR) mangsa bot karam di Tanjung Balau, Kota Tinggi, diteruskan malam tadi, meliputi pencarian di kawasan pesisir pantai Tanjung Siang ke Tanjung Balau. Menurut Pangkalan Hadapan Carilamat (PHC) Agensi Penguatkuasaan Maritim Malaysia (APMM), 17 anggota daripada pelbagai agensi terlibat dalam operasi berkenaan yang bermula pada pukul 7 malam tadi. “Pencarian pantai ini akan dilakukan berterusan selagi operasi carilamat (SAR) tidak ditamatkan,” kata PHC.Bagaimanapun operasi SAR di laut menggunakan aset pada malam tadi ditangguhkan atas faktor kesukaran penglihatan.Terdahulu, tujuh mayat mangsa bot karam ditemui di Tanjung Balau semalam, menjadikan 19 mayat telah dijumpai setakat ini, manakala 17 mangsa lagi dipercayai masih hilang.


Pengorbanan Muhyiddin dalam menjatuhkan Najib

Tujuh tahun yang lalu, Muhyiddin Yassin yang ketika itu timbalan perdana menteri merangkap timbalan presiden Umno membuat pendedahan menggemparkan mengenai Najib Razak dan 1Malaysia Development Berhad (1MDB).
Akibat pendedahan itu, Muhyiddin terpaksa membayar harga yang mahal apabila disingkirkan daripada jawatannya dalam kerajaan dan juga parti yang disertainya sebagai ahli biasa pada 1971.
Ahli Parlimen Pagoh itu dipecat sebagai timbalan perdana menteri pada 2015, serentak pemecatannya sebagai orang nombor dua dalam Umno, sedangkan hanya selangkah sahaja untuk beliau menjadi orang paling berkuasa di Malaysia jika beliau "berdiam diri".
Namun, Muhyiddin memilih untuk bersuara walaupun sedar risiko beliau mungkin ditendang keluar daripada lingkungan kuasa parti paling dominan dalam negara kita.
Namun, takdir Allah sudah menentukan, lima tahun kemudian beliau kembali semula ke Putrajaya dan dilantik mengisi kerusi hirarki tertinggi dalam kerajaan sebagai perdana menteri pada 2020.
Beliau kembali dikunjungi kenalan-kenalan dalam bekas partinya, diminta campur tangan dalam proses kehakiman untuk membantu melepaskan mereka yang digelar kluster mahkamah, termasuk Najib sendiri.
Namun, Muhyiddin tidak melayan permintaan itu dan akibatnya, sekali lagi beliau tersingkir pada Ogos 2022 apabila kelompok Umno yang berada dalam kerajaan Perikatan Nasional (PN) diterajuinya, memilih menarik sokongan kepada beliau sebagai perdana menteri.
Pada 23 Ogos lalu, Najib yang pernah menjadi rakan sebelum bertukar menjadi lawan Muhyiddin mengetahui nasibnya dan dihantar ke penjara, mencipta sejarah sebagai bekas perdana menteri pertama Malaysia meringkuk di sebalik tirai besi.
Keputusan mahkamah itu membuktikan apa yang didedahkan oleh Muhyiddin pada 2015 mengenai skandal Najib dan 1MDB yang kemudian menemui pelbagai lagi salah laku termasuk berkaitan dana SRC International Sdn Bhd (SRC), terbukti benar.
Sembilan hakim kesemuanya, masing-masing seorang di Mahkamah Tinggi, tiga di Mahkamah Rayuan dan lima di Mahkamah Persekutuan termasuk ketua hakim negara mendapati Najib bersalah menyeleweng dana RM42 juta milik SRC.
Muhyiddin patut dipuji kerana beliaulah orang pertama yang berani melawan bos dalam parti dan jemaah menteri yang dianggotainya, berani membuat pendedahan mengenai penyelewengan yang berlaku dalam 1MDB.
Sebagai bekas timbalan perdana menteri, sosok beliau banyak membantu menumbangkan Barisan Nasional (BN) pada pilihan raya umum 2018 yang kemudian menyaksikan Najib didakwa dan seterusnya dihukum atas kesalahan menyeleweng, rasuah dan salah guna kuasa.
Pendiriannya yang tegas menentang campur tangan dalam sistem kehakiman negara, membantu memastikan keadilan ditegakkan walaupun beliau sedar ia membuka risiko untuknya hilang jawatan sebagai Perdana Menteri.
Hakikatnya, pengorbanan Muhyiddin memberi manfaat kepada rakyat dan negara, fakta itu harus diakui ketika kita bersiap sedia untuk sekali lagi berhadapan pilihan raya.
Mohd Hilmi Abdul Latiff adalah pembaca MalaysiaNow.
* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Gagal majukan industri padi, dasar tanah ‘berat sebelah’ antara kebimbangan berhubung keselamatan makanan

Walaupun Malaysia baru-baru ini berada di ranking kedua Asia Tenggara selepas Singapura dari segi keselamatan makanan, pakar mengingatkan masalah struktur berkaitan perkara itu yang masih menghambat negara ini.Bercakap kepada MalaysiaNow, mereka berkata isu utama yang berbangkit adalah berhubung sektor padi dan beras, mengatakan tahap pengeluaran padi suram walaupun peruntukan belanjawan yang besar diberikan kepada kementerian pertanian dari 2015 hingga 2017.Bekas pengarah Institut Kajian Dasar Pertanian dan Makanan di Universiti Putra Malaysia Fatimah Mohamed Arshad berkata walaupun peruntukan untuk pertanian meningkat empat kali ganda, pengeluaran padi masih tidak menunjukkan kemajuan.Katanya pada 2008, pengeluaran padi Malaysia adalah 3.72 tan per hektar. Pada 2019, jumlah tersebut menurun 5% menjadi 3.5 tan sehektar.“Tiada industri hiliran berasaskan padi dan beras yang meluas kecuali dedak untuk ternakan dan bihun,” katanya kepada MalaysiaNow.“Ini menjadikan nilai padi adalah rendah kerana tiada potensi untuk dijadikan keluaran yang bernilai tinggi.”Menurutnya, kekurangan aktiviti hiliran menyebabkan industri tersebut lembab dan sumber padi tidak digembleng secara sepenuhnya.“Negara lain seperti Jepun dan Thailand mempunyai banyak produk tambahan berdasarkan padi dan beras,” katanya.Fatimah turut berkata kebimbangan lain adalah penggunaan tanah, kerana tanah pertanian diubah menjadi kawasan projek pembangunan seperti perumahan.Beliau juga turut menyentuh isu dasar berat sebelah terhadap tanaman industri yang turut memberi kesan kepada pengeluaran makanan.Sebagai contoh, katanya tanaman sawit mengambil bahagian terbesar dari segi penggunaan tanah, sementara penggunaan kawasan penanaman getah dan koko menyusut sejak beberapa tahun lalu.Pada 2020, bahagian tanah yang digunakan untuk perladangan kelapa sawit mencapai 73% sementara bagi penanaman makanan hanya menguasai 10%.“Era kejayaan tanaman industri hanya bergantung dengan kelapa sawit,” katanya.“Model estet hanya diamalkan dalam industri minyak sawit. Sudah tiba masanya Malaysia beralih kepada kekayaan semula jadinya, iaitu makanan.”Kedudukan Malaysia dalam Indeks Keselamatan Makanan Global (GFSI) baru-baru ini turun dari tangga ke-28 ke 43 dalam senarai 113 negara.Namun, Menteri Pertanian dan Industri Makanan Ronald Kiandee memberitahu Dewan Rakyat penurunan itu disebabkan oleh perubahan skor yang dibuat Economist Intelligence Unit yang turut menyebabkan perubahan kedudukan bagi Singapura dan Australia.Singapura jatuh dari tempat pertama ke tangga 20 sementara Australia turun dari tangga ke-12 hingga tangga ke-26.Isu keselamatan makanan juga turut dibahaskan di Parlimen bulan lalu dengan bekas perdana menteri Dr Mahathir Mohamad juga turut menyebut perkara sama dalam ucapan perbahasannya mengenai Rancangan Malaysia ke-12 (RMK12).Koordinator Forum Kedaulatan Makanan Malaysia Nurfitri Amir Muhammad berkata kerajaan tidak seharusnya hanya melihat GFSI sahaja, sedangkan tahap berdikari atau SSL juga penting.Katanya GFSI juga mengambil kira petunjuk lain seperti KDNK, yang menjadikan antara punca mengapa Singapura menduduki tempat tertinggi.Tambahnya, indeks sahaja tidak bermaksud republik itu dapat berdepan gangguan bekalan makanan.“GFSI tidak membezakan makanan makanan yang diimport dan makanan yang dihasilkan. Kita mesti melihat kebolehan sesuatu negara menghasilkan makanan. Ini yang dipanggil SSL,” katanya, sambil menambah GFSI dapat digunakan untuk mengukur tahap pengurusan makanan.“Kita boleh guna GFSI sebagai cara melihat tahap pengurusan makanan.”Nurfitri berkata, kerajaan juga harus mengambil kira monopoli sumber atau input pertanian dari segi benih, baja, racun perosak dan mesin, selain kenaikan kos dan masalah orang tengah melebarkan margin keuntungan yang besar dalam industri ini.“Input pertanian kita perlu liberalizekan supaya ada persaingan, dan subsidi juga perlu diberikan secara terus kepada petani, bukan kepada vendor-vendor,” katanya.Malaysia mengimport makanan bernilai RM55 bilion tahun lalu termasuk bijiran, kopi, koko, rempah, produk tenusu dan makanan ternakan.Pengarah program Third World Network Chee Yoke Ling berkata pandemik Covid-19 sepatutnya menjadi peringatan bagi negara supaya ia mengurangkan kebergantungan kepada makanan yang diimport.“Kita import hampir semua makanan penting, ini bermaksud ketika negara pengeksport dilanda bencana alam seperti taufan, gempa bumi atau kemarau, mereka tidak dapat menyediakan apa yang kita perlukan.“Pandemik Covid-19 juga merupakan peringatan bahawa perdagangan makanan boleh terganggu, dan pengeluaran makanan di negara pengeksport juga akan terkena kesannya,” katanya.Chee berkata, masyarakat luar bandar mempunyai ketahanan dan keselamatan lebih tinggi dalam isu bekalan makanan.Beliau menyarankan agar kerajaan mendorong pertanian ekologi yang lebih luas untuk meningkatkan pengeluaran makanan tempatan.“Semakin ramai orang muda dan profesional yang menceburi pertanian organik atau permakultur. Pengamal pertanian jenis ini juga turut menghidupkan kembali lebih banyak jenis benih, pokok dan herba.“Terdapat juga minat yang semakin meningkat terhadap sayur-sayuran, tanaman herba dan buah-buahan di bandar atau di rumah, terutama sepanjang musim Covid-19. Ini adalah trend yang sangat baik dan harus didorong dan disokong oleh dasar kerajaan.”


Najib, anak gagal ketepikan keputusan bayaran cukai RM1.69 bilion, RM37.6 juta kepada LHDN

Mahkamah Rayuan hari ini menolak rayuan bekas perdana menteri, Najib Razak dan anaknya Mohd Nazifuddin untuk mengenepikan keputusan Mahkamah Tinggi berhubung pembayaran cukai masing-masing berjumlah RM1.69 bilion dan RM37.6 juta kepada Lembaga Hasil Dalam Negeri (LHDN).Hakim Abdul Karim Abdul Jalil yang mengetuai panel tiga hakim dalam keputusan sebulat suara berkata mahkamah mendapati tiada merit dalam rayuan difailkan kedua-dua perayu (Najib dan Mohd Nazifuddin) dan tiada kekhilafan dalam penghakiman oleh kedua-dua hakim Mahkamah Tinggi yang harus diperbetulkan oleh mahkamah ini.“Oleh itu, rayuan kedua-dua perayu ditolak dengan kos RM10,000 setiap seorang,” kata Karim yang bersidang bersama Vazeer Alam Mydin Meera dan Supang Lian pada prosiding yang berlangsung secara dalam talian.Bagaimanapun Najib dan Nazifuddin tidak perlu lagi membayar jumlah cukai itu berikutan panel berkenaan membenarkan permohonan kedua-dua perayu bagi penangguhan sementara pelaksanaan keputusan hari ini.Najib dan Nazifuddin merayu terhadap keputusan Mahkamah Tinggi Kuala Lumpur berasingan yang membenarkan permohonan LHDN untuk penghakiman terus bagi mendapatkan semula tunggakan cukai pendapatan sebanyak RM1.69 bilion daripada Najib dan RM37.6 juta daripada Nazifuddin.Karim dalam penghakimannya berkata mahkamah berpendapat bahawa Seksyen 106 (3) Akta Cukai Pendapatan 1967 tidak melanggari Perkara 121 Perlembagaan Persekutuan dan mahkamah mempunyai kuasa kehakiman untuk mendengar dan memutuskan pertikaian di bawah Seksyen 106 walaupun dalam keadaan beberapa perkara tidak dibenarkan untuk dibangkitkan bagi pertimbangan mahkamah.Seksyen 106 (3) menyatakan mahkamah tidak perlu melayan sebarang rayuan bahawa jumlah cukai yang ingin didapatkan kerajaan antaranya sebagai berlebihan, dinilai secara tidak tepat, di bawah rayuan atau dinaikkan secara tidak tepat.Berkenaan dengan isu tidak berperlembagaan di bawah Seksyen 106 (3) dengan Perkara 121, beliau berkata mahkamah berpendapat bahawa dalam keadaan mentafsir undang-undang berkenaan percukaian hendaklah dibuat berpandukan kepada prinsip-prinsip perundangan yang khusus.“Kuasa untuk mentafsir cukai hendaklah mengalir dengannya bersama dengan kuasa untuk memungut cukai tersebut. Akta cukai pendapatan telah memperuntukkan skema tersendiri bagaimana taksiran dan pungutan harus dibuat.“Dalam perundangan percukaian, setelah taksiran dibuat dan notis diserahkan, cukai tersebut haruslah dibayar dalam masa yang diperuntukkan walaupun pembayar cukai membuat rayuan kepada Pesuruhjaya Khas Cukai Pendapatan, dan kerajaan melalui Ketua Pengarah Hasil Dalam Negeri boleh meneruskan tindakan pungutan cukai pendapatan melalui Seksyen 106 Akta Cukai Pendapatan 1967,” katanya.MENYUSUL LAGI


Sorry.


Bersatu rujuk isu 4 ahli Parlimen Sabah lompat parti ke mahkamah

Bersatu akan merujuk isu empat ahlinya yang melompat parti ke mahkamah selepas Yang di-Pertua Dewan Rakyat Johari Abdul memutuskan ahli Parlimen dari Sabah itu tidak perlu mengosongkan kerusi masing-masing.
Presiden Bersatu Muhyiddin Yassin berkata Johari terkhilaf membuat tafsiran perlembagaan parti itu kerana memberi alasan ahli Dewan Rakyat tersebut menjadi ahli langsung Gabungan Rakyat Sabah (GRS) pada 27 Oktober lalu.
“Dengan mentafsir Fasal 10.2.3 Perlembagaan Bersatu, Yang di-Pertua Dewan Rakyat mendapati keahlian mereka dalam Bersatu telah gugur serta-merta pada waktu itu, iaitu sebelum mereka bertanding dalam PRU15.
“Saya percaya Yang di-Pertua Dewan Rakyat terkhilaf dalam membuat tafsiran Perlembagaan Bersatu dan dengan itu keputusannya juga adalah terkhilaf.
“Yang di-Pertua Dewan Rakyat bukanlah pihak yang mempunyai kuasa untuk mentafsir Perlembagaan Bersatu,” katanya dalam satu kenyataan hari ini.
Menurut Muhyiddin, fasal 10.2.3 Perlembagaan Bersatu menyatakan seorang ahli gugur keahliannya serta-merta apabila menyertai mana-mana parti politik lain.
Katanya, fasal ini tidak terpakai kepada empat ahli Parlimen tersebut kerana mereka adalah ahli Bersatu dan parti berkenaan adalah pengasas serta parti komponen GRS ketika itu.
“Justeru, GRS tidak boleh ditafsirkan sebagai ‘parti politik lain’ mengikut semangat dan inti pati Fasal 10.2.3 Perlembagaan Bersatu.
“Saya percaya mahkamah adalah tempat yang sesuai untuk mendapatkan keadilan dalam hal ini memandangkan Yang di-Pertua Dewan Rakyat daripada parti Pakatan Harapan adalah pihak yang berkepentingan,” katanya.
Pada 10 Disember tahun lalu, Ketua Menteri Sabah Hajiji Noor mengumumkan kepimpinan tertinggi Bersatu Sabah keluar parti termasuk empat ahli Parlimen itu.
Keempat-empat ahli Parlimen berkenaan adalah Armizan Mohd Ali (Papar), Khairul Firdaus Akbar Khan (Batu Sapi), Jonathan Yasin (Ranau) dan Matbali Musah (Sipitang).


Genting, Melaka dan Tioman bakal masuk pelan gelembung pelancongan

Kementerian Pelancongan, Seni dan Budaya (Mosti) akan mencadangkan Melaka, Genting dan Pulau Tioman untuk dimasukkan ke dalam pelan gelembung pelancongan selepas projek rintis dimulakan di Pulau Langkawi.Menteri Pelancongan, Seni dan Budaya Nancy Shukri berkata cadangan itu akan dibentangkan kepada Perdana Menteri Ismail Sabri Yaakob esok.“Saya berpeluang untuk beri cadangan untuk destinasi baru, untuk hari ini; kita telah luluskan dan akan dibentangkan lagi esok ke mesyuarat yang akan dipengerusikan perdana menteri di mana kita namakan tiga destinasi baru. Ini bukan ekslusif kita akan beri tambahan lagi destinasi,” katanya.Beliau berkata projek rintis di Langkawi telah menunjukkan contoh yang baik dengan tiada rekod kes Covid-19 dalam kalangan pelancong baru-baru ini.“Kita akan memperhalusi SOP yang telah dibentangkan kerana contohnya entry nak dikenakan ujian swab Langkawi telah beri satu contoh yang baik kerana apabila entry ke Langkawi dari lapangan terbang dari feri kita ada ujian swab jadi kita dapat halang kes positif cases untuk masuk ke Langkawi dan kes positif di Langkawi bukan dalam kalangan pelancong, ia daripada penduduk di situ.“Dari 16 hingga 19 September, ketibaan pelancong sebanyak 6,622 melalui flight, 3,483 melalui feri ini adalah angka yang kita peroleh secara tepat.Beliau turut berkata kementerian ketika ini turut memperhalusi SOP bagi memastikan lokasi pelancongan di mana tempat keluar dapat dikawal secara berkesan.“Kita diberikan dua minggu untuk destinasi-destinasi baru untuk laksanakan persediaan sebelum perniagaan dibenarkan beroperasi semula pada 1 Oktober depan.”


Masa depan makin cerah buat Suki, anak tanpa kerakyatan

Masa depan Suki Wong Pei Yee, kanak-kanak berusia 10 tahun yang tiada kerakyatan dan pendidikan, kini semakin cerah apabila dia dibiayai untuk belajar di sebuah tadika terletak berhampiran dengan rumahnya.Pembiayaan itu adalah daripada seorang wanita prihatin yang hanya mahu dikenali sebagai Lim selepas dia melawat Suki bersama bapanya, Wong Kon Foo di rumah mereka pada 30 Mei lalu susulan berita mengenai dua beranak itu mula tular.Menurut Lim, dia berjaya mengenal pasti rumah Suki selepas dimaklumkan oleh seorang rakan yang menetap di Damansara, dan melawat bersama suaminya untuk melihat terdahulu keadaan dua beranak tersebut.“Selepas mengetahui Suki tidak ada pendidikan, saya ‘Google’ tadika paling dekat dengan rumahnya dan terus menghubungi pengetua tadika itu,” katanya kepada MalaysiaNow.“Rupa-rupanya, pengetua tadika itu juga sedang cuba mencari Suki, justeru dia setuju untuk mengambil Suki sebagai pelajar tadika manakala saya uruskan yuran.”Suki mendengar gurunya menerangkan sesuatu di tadika.Lim yang merupakan seorang bekas guru berkata, bayaran yuran itu termasuk sesi belajar dan penyediaan makan sarapan dan tengah hari, malah pengetua tadika itu sendiri akan menjemput Suki ke tadika dari rumahnya.Bagaimanapun, Lim menyasarkan untuk Suki belajar di tadika itu hanya selama enam bulan sehingga dia sekurang-kurangnya berada pada tahap darjah satu, sebelum dia akan didaftarkan ke sekolah antarabangsa.Menurut Lim, tujuan memilih sekolah antarabangsa berbanding sekolah kerajaan adalah disebabkan prosedur berbeza kemasukan pelajar ke kelas.“Di sekolah antarabangsa, Suki boleh dimasukkan ke kelas darjah satu walaupun melebihi usia tujuh tahun.“Jika di sekolah kerajaan, Suki seharusnya masuk ke kelas darjah empat memandangkan sekarang usianya ialah 10 tahun.”“Saya bimbang Suki tidak dapat kejar mata pelajaran seperti pelajar-pelajar lain, dan ini akan menyebabkan dia ketinggalan, sekali gus boleh menjejaskan keyakinannya untuk terus belajar di sekolah,” katanya.Suki bermain permainan kad bersama rakan-rakannya di tadika.Sementara itu, pengetua tadika, Edinson Tang sifatkan Suki sebagai seorang pelajar yang cerdik dan “cepat faham” berdasarkan pemerhatiannya mengajar kanak-kanak dalam tempoh seminggu.Bercakap dengan MalaysiaNow, dia berkata, Suki pada fasa ini diajar untuk menjawab soalan-soalan asas dalam bahasa Inggeris memandangkan dia sudah pandai menjawab dalam bahasa Melayu dan Mandarin.Selain itu, tumpuan tadika itu juga adalah memastikan Suki mahir tulis dan membaca.“Kami sediakan jadual belajar khas untuk Suki supaya dia boleh belajar mengikut tahap kanak-kanak berusia lima dan enam tahun serta bersosial dengan kanak-kanak berusia 10 tahun.“Ini bagi memastikan dia dapat kejar semua pelajaran yang tertinggal dan melatih dia bersosial dengan rakan sebaya,” kata Tang.Melihat kepada perkembangan Suki dalam tempoh seminggu, Tang juga yakin Suki mampu berada pada tahap tahun satu dalam tempoh enam bulan.“Dia seorang yang cepat belajar.“Saya rasa tak susah untuk latih Suki ke tahap yang disasarkan dalam tempoh enam bulan,” tambahnya.Setelah beberapa tahun berseorangan di rumah, Suki mendapat kawan baru di tadikanya.Selain daripada pendidikan Suki, Lim selesai menguruskan jadual sesi fisioterapi Wong bersama Hospital Selayang di Selangor supaya proses pemulihannya daripada diserang strok tujuh tahun lalu dapat dilakukan dengan cepat.“Rawatan fisio Wong akan bermula minggu depan.“Apabila dia sudah pulih, saya janjikan Wong pekerjaan sebagai pemandu peribadi saya,” kata Lim sambil menambah Wong setuju dengan cadangan itu.Malah, tinjauan MalaysiaNow ke rumah Suki baru-baru ini mendapati bahawa Lim juga membantu mengemas dan mencantikkan rumah Suki apabila dia menggantikan beberapa perabot baru serta mengecat dinding rumah tersebut.“Setiap bulan, saya upah pembantu rumah sambilan untuk datang kemas rumah Suki dan Wong supaya mereka lebih selesa.“Perabot-perabot yang lama dan rosak saya gantikan.“Kebetulan saya ada banyak perabot yang tidak lagi diguna dan masih cantik, oleh itu, lebih baik saya hadiahkan kepada keluarga ini,” katanya.MalaysiaNow turut difahamkan Lim juga sedang membantu untuk mendapatkan kerakyatan Suki.Tambahnya, sekiranya Suki berjaya menerima kerakyatan, dia juga bersedia untuk membiayai insuran perubatan dan pendidikan kanak-kanak itu.“Duit semua saya sudah sediakan, hanya tunggu dia dapat kerakyatan sahaja,” tambah Lim.


Kertas siasatan kes gangguan seksual libat Adun Johor lengkap

Kertas siasatan berhubung kes gangguan seksual membabitkan seorang ahli Dewan Undangan Negeri (Adun) Johor terhadap seorang wanita, yang juga ahli sebuah parti politik, telah dilengkapkan.Ketua Polis Johor Kamarul Zaman Mamat berkata kertas siasatan itu diserahkan kepada Bahagian Perundangan Polis Diraja Malaysia (PDRM) pada minggu lepas untuk tindakan lanjut.“Kertas siasatan telah dimajukan kepada bahagian perundangan untuk mereka meneliti dan kaji hasil siasatan kita,” kata beliau kepada pemberita di ibu pejabat polis Johor hari ini.Beliau berkata demikian ketika diminta mengulas mengenai perkembangan siasatan kes gangguan seksual membabitkan Adun itu.Mengulas lanjut, Kamarul Zaman berkata 11 individu telah memberikan keterangan membabitkan kes itu termasuk Adun dan wanita tersebut.Pada 17 Januari lepas, Ketua Polis Daerah Kota Tinggi Hussin Zamora berkata pihaknya menerima laporan polis daripada wanita berusia 26 tahun itu di Balai Polis Kota Tinggi.Laporan polis mengenai kes itu turut tular di media sosial dan wanita berkenaan mendakwa telah beberapa kali diganggu secara seksual oleh Adun terbabit.Bagaimanapun, Adun terbabit menerusi kenyataan baru-baru ini menafikan dakwaan itu dan menyatakan ia adalah satu fitnah, konspirasi politik serta cubaan untuk menjatuhkan maruah beliau sebagai ahli politik.


Najib rayu keputusan mahkamah batal saman terhadap Tommy Thomas

Bekas perdana menteri Najib Razak telah merayu terhadap keputusan Mahkamah Tinggi yang membatalkan samannya terhadap bekas peguam negara (AG) Tommy Thomas berhubung dakwaan menyalahgunakan kuasa dengan mendakwanya atas pertuduhan melibatkan 1Malaysia Development Berhad (1MDB).
Peguam Yudistra Darma Dorai yang mewakili Najib ketika dihubungi hari ini berkata notis rayuan itu difailkan pada 22 Disember lepas.
Peguam Mervyn Lai, mewakili Thomas yang mengesahkan perkara itu berkata, Mahkamah Rayuan belum menetapkan tarikh lanjut mengenai perkara berkenaan.
Pada 25 November lepas, hakim Ahmad Bache membenarkan permohonan Thomas untuk membatalkan saman berkenaan selepas mendapati tuntutan saman Najib adalah remeh, menyusahkan dan menyalahgunakan proses mahkamah.
Thomas, melalui notis permohonan untuk membatalkan saman itu yang difailkan pada 18 November 2021, antara lain mendakwa jika saman Najib diterus dan dibicarakan, ia akan menyebabkan kes jenayah yang dihadapi bekas perdana menteri itu dan dibicarakan di Mahkamah Tinggi tergendala.
Najib, yang memfailkan saman itu pada 22 Oktober 2021, mendakwa pertuduhan terhadapnya adalah sebahagian daripada langkah yang dirancang lebih awal oleh Thomas dan ia selari dengan rancangan kerajaan Pakatan Harapan ketika itu.
Najib, 69, mendakwa beliau telah dituduh secara salah di mahkamah dalam kes yang membabitkan 1MDB, International Petroleum Investment Company (IPIC), salah guna kuasa di bawah Akta Suruhanjaya Pencegahan Rasuah Malaysia (SPRM) 2009 dan pengubahan wang haram di bawah Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 (AMLATFPUAA 2001).
Beliau memohon satu deklarasi bahawa Thomas telah melakukan misfeasans dalam jawatan awam dan ganti rugi RM1.9 juta termasuk fi rundingan untuk pasukan audit bagi menyemak dokumentasi dalam penyediaan fakta untuk menangani pendakwaan terhadapnya.


Harga makanan dunia catat rekod tinggi pada 2022

Lonjakan jumlah kos kebanyakan komoditi makanan akibat gangguan bekalan selepas Rusia memulakan pencerobohan terhadap Ukraine menimbulkan kebimbangan kurang bekalan, di mana ia menjadi punca indeks harga purata berada di paras tertinggi pernah direkodkan agensi makanan Pertubuhan Bangsa-Bangsa Bersatu (PBB).
Pada Jumaat, indeks harga makanan Pertubuhan Makanan dan Pertanian (FAO) mencatatkan purata 143.7 mata pada 2022, meningkat sebanyak 14.3% berbanding 2021, menjadikannya purata tertinggi sejak ia mula direkodkan pada 1990, kata agensi yang menjejaki harga antarabangsa bagi komoditi makanan paling banyak didagangkan secara global itu.
Indeks itu meningkat 28% pada 2021 berbanding tahun sebelumnya ketika ekonomi dunia mulai pulih daripada kesan pandemik.
Harga makanan melonjak selepas pencerobohan Rusia ke atas Ukraine pada Februari tahun lalu berikutan kebimbangan gangguan bekalan berlaku dalam aktiviti perdagangan di Laut Hitam.
Pada Disember, paras utama indeks itu jatuh bagi sembilan bulan berturut-turut kepada 132.4 mata, berbanding 135.00 mata pada November.
"Harga komoditi makanan yang lebih stabil sangat dialu-alukan selepas dua tahun keadaannya yang tidak menentu," kata Ketua Ekonomi FAO Maximo Torero.
Penurunan indeks pada Disember didorong oleh penurunan harga minyak sayuran antarabangsa, selain beberapa kali penurunan yang berlaku bagi komoditi bijirin dan daging, namun ia dapat dibendung dengan peningkatan harga gula dan tenusu, kata FAO.
Sepanjang 2022, empat daripada lima sub-indeks makanan FAO – bijirin, daging, produk tenusu dan minyak sayuran – telah mencatat rekod tertinggi, manakala bagi komoditi gula, ia mencatat rekod tertinggi dalam tempoh 10 tahun.
Indeks Harga Bijirin FAO meningkat 17.9% pada 2022 disebabkan beberapa faktor termasuk gangguan pasaran, kos tenaga dan input yang meningkat lebih tinggi, cuaca buruk dan permintaan makanan global yang terus kukuh, kata FAO.


Mahkamah Dunia putus AS secara tidak sah beku beberapa aset Iran

Hakim di Mahkamah Keadilan Antarabangsa (ICJ) pada Khamis memutuskan bahawa Washington secara tidak sah membenarkan mahkamah membekukan aset beberapa syarikat Iran dan mengarahkan negara itu membayar pampasan tetapi jumlah itu akan ditentukan kemudian.
Bagaimanapun, dalam tamparan untuk Tehran, ICJ berkata ia tidak mempunyai bidang kuasa ke atas AS$1.75 bilion (kira-kira RM7.7 bilion) dalam aset dibekukan daripada bank pusat Iran.
Pemangku Penasihat Undang-undang Rich Visek dari Jabatan Negara AS dalam satu kenyataan berkata keputusan itu menolak "sebahagian besar kes Iran" terutamanya yang melibatkan aset bank pusat.
"Ini adalah kemenangan besar bagi AS dan mangsa keganasan tajaan Iran," tambah Visek.
Dalam akaun Twitternya, Kementerian Luar Iran, berkata keputusan itu adalah bukti “pencabulan dan hak Iran oleh kerajaan AS".
Keputusan itu dibuat di tengah-tengah ketegangan antara Amerika Syarikat dan Iran selepas serangan “tit-for-tat” membabitkan tentera yang disokong Iran dan kakitangan AS di Syria minggu lalu.
Hubungan tegang selepas percubaan untuk memulihkan perjanjian nuklear 2015 antara Iran dan kuasa besar dunia terhenti, serta ketika dron Iran digunakan oleh Rusia terhadap Ukraine.
Kes di hadapan ICJ, yang juga dikenali sebagai Mahkamah Dunia, pada mulanya dibawa oleh Tehran terhadap Washington pada 2016 kerana didakwa melanggar perjanjian persahabatan 1955 dengan membenarkan mahkamah AS membekukan aset syarikat Iran.
Wang itu akan diberikan sebagai pampasan kepada mangsa serangan pengganas.
Republik Islam bagaimanapun menafikan memberi sokongan terhadap aktiviti keganasan antarabangsa.
Perjanjian persahabatan 1950-an ditandatangani lama sebelum Revolusi Islam Iran 1979, yang menggulingkan pemimpin disokong AS, dan seterusnya memutuskan hubungan AS-Iran.


Serangan pemberontak di Burkina Faso ragut 30 nyawa orang awam

Seramai 47 termasuk 30 orang awam, 14 tentera dan tiga anggota bantuan, terbunuh dalam satu serangan pemberontak pada Rabu di wilayah Sahel utara Burkina Faso, lapor Xinhua.Menurut kenyataan kementerian komunikasi konvoi membabitkan orang awam, pasukan pertahanan dan keselamatan serta sukarelawan Defence of the Motherland (VDP) itu diserang di daerah berdekatan Gorgadji, di Sahel, wilayah yang sedang bergolak.“Tentera kerajaan membunuh 58 pemberontak dan mencederakan beberapa pemberontak yang sebahagiannya dapat melarikan diri.“Bagaimanapun, 30 orang terkorban dan 19 yang lain cedera, misi menyelamat masih dijalankan,” menurut kenyataan itu.Seramai 14 tentera dan tiga anggota VDP turut maut dalam serangan itu.Keselamatan di Burkina Faso bertambah buruk sejak 2015, dengan pemberontak membunuh lebih 1,000 orang dan menyebabkan lebih satu juta yang lain menjadi pelarian.


Malaysia pertimbang pemerolehan vaksin CanSino dari China

Malaysia mungkin akan meneruskan proses pemerolehan vaksin Covid-19 CanSino dari China yang merupakan vaksin satu dos, kata Menteri Penyelaras Program Imunisasi Covid-19 Kebangsaan Khairy Jamaluddin.Beliau berkata vaksin CanSino itu merupakan pilihan lebih baik daripada vaksin Johnson & Johnson, yang juga satu dos, memandangkan syarikat farmaseutikal  Amerika Syarikat itu hanya dapat menghantar bekalan vaksin pada suku keempat tahun ini.“…jadi kita akan percepatkan rundingan dengan CanSino supaya kita dapat vaksin satu dos dalam portfolio kita,” katanya pada sidang media bersama Menteri Kesihatan Dr Adham Baba mengenai perkembangan Program Imunisasi Covid-19 Kebangsaan, di sini hari ini.Menurut laporan media, China melancarkan vaksin Covid-19 satu dos, Ad5-Ncov, yang merupakan vaksin vektor adenovirus dibangunkan secara kerjasama antara syarikat bioteknologi China CanSino Biologics dan sekumpulan penyelidik.Malaysia setakat ini telah mendapat akses bekalan vaksin Covid-19 melalui fasiliti COVAX dan pembelian awal daripada lima pengeluar vaksin Covid-19 termasuk vaksin dua dos merangkumi vaksin syarikat Pfizer-BioNTech, AstraZeneca, Sinovac Life Sciences Co Ltd (Sinovac) serta CanSinoBIO, dan vaksin satu dos daripada Sputnik V.Khairy yang juga Menteri Sains, Teknologi dan Inovasi berkata Malaysia mungkin juga tidak akan meneruskan proses pemerolehan vaksin Covid-19 Johnson & Johnson dan perkara itu akan dimuktamadkan pada mesyuarat Khamis ini.“Kita mungkin tidak meneruskannya. Mereka hanya dapat memberikan dua juta dos pada akhir tahun ini dan bagi kita, sudah terlambat,” katanya.Beliau berkata kerajaan juga dalam usaha mengadakan rundingan untuk membawa masuk vaksin buatan Novavax dari Amerika Syarikat yang ujian klinikal dijalankan di United Kingdom mendapati vaksin dua dos itu mempunyai tahap keberkesanan sebanyak 89.3 peratus.Khairy berkata setakat ini Malaysia telah menerima 520,650 dos vaksin Pfizer-BioNTech dan akan menerima bekalan tambahan vaksin itu pada 11 Mac ini.Bagi vaksin Sinovac pula, 100,000 dos bekalan produk akhir vaksin dari Beijing itu akan diterima pada 15 Mac ini diikuti tambahan 100,000 dos produk akhir pada 19 Mac.Khairy berkata beliau akan menjadi individu pertama yang akan menerima suntikan vaksin Sinovac.Pihak Berkuasa Kawalan Dadah (PBKD) pada 2 Mac meluluskan pendaftaran secara bersyarat bagi tiga vaksin Covid-19 untuk kegunaan semasa bencana iaitu Covid-19 Vaccine AstraZeneca Solution for Injection; CoronaVac Suspension for Injection – Sinovac; dan Comirnaty Concentrate for Dispersion for Injection.Sementara itu, Dr Adham yang ditanya sama ada telah menerima laporan mengenai kesan sampingan selepas suntikan vaksin Covid-19, berkata tiada kes serius dilaporkan berlaku dalam kalangan penerima vaksin.Katanya terdapat kesan minimum seperti sakit lengan dan situasi tersebut tidak membimbangkan.Setakat ini, seramai 139,720 orang telah diberi vaksin dos pertama jenis Pfizer-BioNTech.


Perdagangan Malaysia terus meningkat pada Mac, kata firma AS

Prestasi perdagangan Malaysia akan meneruskan momentum peningkatannya pada bulan Mac 2021, sementara import pula dijangka terus mengukuh dengan kembalinya permintaan domestik selepas berakhirnya perintah kawalan pergerakan awal bulan ini, kata Moody’s Analytics.Menurut firma Amerika Syarikat itu, prestasi perdagangan luar biasa dengan rakan dagang utamanya yang dicatatkan pada Februari 2021 menunjukkan pemulihan yang lebih optimis di masa hadapan.“Eksport ke kebanyakan pasaran utama meningkat, iaitu Asean dan China sementara perdagangan AS dengan Asean, yang menguasai 26% daripada jumlah perdagangan Malaysia, mengukuh 13.2% tahun ke tahun pada Februari.“Ini jelas sekali kerana kerana pertumbuhan dua digit bukan disebabkan oleh kesan asas yang rendah dari tahun lepas,” katanya dalam satu nota hari ini sambil menambah perdagangan dengan China melonjak hampir 50% tahun ke tahun, mewakili 18.3% daripada jumlah perdagangan Malaysia.Moody’s Analytics berkata demikian bagi mengulas perangkaan perdagangan Malaysia yang dikeluarkan semalam yang menunjukkan bahawa eksport meningkat 17.6% kepada RM87.57 bilion manakala import mengembang 12.7% kepada RM69.7 bilion, sekali gus menyaksikan lebihan dagangan melonjak 41.6% kepada RM17.86 bilion pada Februari 2021.Menjelaskan pertumbuhan positif ini, ia berkata pengembangan eksport dan import yang kukuh adalah isyarat pemulihan ekonomi Malaysia semakin pesat.“Sejak awal tahun ini, eksport Malaysia mencatat pertumbuhan dua digit 11.7% kepada RM177.19 bilion berbanding dalam tempoh yang sama pada 2020, dirangsang terutamanya oleh permintaan yang lebih tinggi untuk semikonduktor dalam industri peranti pintar dan automotif memandangkan aktiviti ekonomi global terus pulih,” katanya.Dalam pada itu, ia berkata lonjakan import turut menunjukkan permintaan domestik yang kian mengukuh untuk barangan penggunaan dan pelaburan.“Import barang modal dan penggunaan meningkat terutamanya disebabkan oleh peningkatan permintaan untuk barang tahan lama serta mesin dan peralatan mekanikal untuk menyokong pembuatan produk elektrik dan elektronik untuk eksport,” katanya.Moody’s Analytics turut menambah bahawa barang perantaraan yang menurun sedikit sebanyak 0.2% tahun ke tahun menunjukkan langkah-langkah sekatan pada masa ini tidak memberi banyak tekanan kepada pengeluaran domestik berbanding sekatan awal pada Mac 2020.


Dr Mahathir tegaskan Dasar Pandang ke Timur boleh bantu Malaysia pulih selepas pandemik

Malaysia mesti mengkaji strategi dan model pertumbuhan negara-negara seperti China, Jepun dan Korea untuk mempercepatkan pembangunan ekonominya sendiri, demikian menurut bekas perdana menteri Dr Mahathir Mohamad.Justeru, beliau menegaskan Dasar Pandang Ke Timur yang diperkenalkan pada 1982 semasa beliau menjadi perdana menteri boleh berfungsi sebagai platform untuk meneroka model pembangunan gergasi-gergasi Asia, melakarkan kemungkinan dan peluang baharu dalam menangani cabaran yang disebabkan oleh pandemik Covid-19.Dr Mahathir berkata bahawa dasar Pandang ke Timur tidak terhad hanya kepada Jepun, tetapi juga kepada Korea Selatan dan China, serta entiti lain di Asia Timur dan sehubungan itu, Malaysia harus mengguna pakai amalan baik dari negara-negara tersebut dan mengenepikan amalan yang tidak sesuai untuk Malaysia.“Kita buang yang tidak sesuai, tetapi yang sesuai untuk Malaysia, kita ambil dan berusaha mendapatkan manfaat daripada gelombang pembangunan yang dilihat di negara-negara berkenaan khususnya Jepun,” katanya sambil menambah Jepun membina semula negaranya selepas Perang Dunia Kedua untuk muncul menjadi ekonomi kedua terbesar di dunia sebelum kebangkitan China dalam beberapa tahun kebelakangan ini.“Oleh itu, tindakan Jepun mesti ada merit. Kita ingin menimba ilmu dari Jepun. Untuk mencapainya, kita mempunyai dasar Pandang ke Timur ini,” katanya hari ini semasa sesi soal jawab memperingati ulang tahun ke-40 Dasar Pandang Ke Timur Malaysia.Mahathir seterusnya berkata Dasar Pandang Ke Timur telah berjaya dan harus kekal sebagai asas kepada strategi dan program pembangunan Malaysia.“Pada pendapat saya, dasar yang bijak dan program berkesan hanya boleh dilaksanakan sepenuhnya dan matlamatnya tercapai jika pelaksana dan sistem sokongan yang ada mempunyai sikap dan rasa tanggungjawab yang sewajarnya,” tambah beliau.Hari ini, lebih 400,000 rakyat Malaysia bekerja dengan hampir 1,500 syarikat Jepun yang beroperasi di Malaysia.Dasar Pandang Ke Timur telah memainkan peranan penting dalam usaha perindustrian Malaysia dan telah menyumbang dengan ketara kepada pertumbuhan ekonomi keseluruhan negara.Mahathir turut melahirkan harapan agar ulang tahun ke-40 ini akan memberi dorongan baru kepada Dasar Pandang Ke Timur dan hubungan Malaysia-Jepun secara keseluruhan, serta peluang untuk meneliti sistem pendidikan Jepun dari peringkat pratadika hingga ke peringkat universiti.


Zahid nafi wujud perjanjian sulit dengan PH sebelum PRU15

Presiden Umno Ahmad Zahid Hamidi hari ini menafikan wujud persefahaman awal dengan Pakatan Harapan (PH) untuk membentuk kerajaan secara bersama dengan mengatakan pihaknya tidak pernah mempunyai perjanjian sulit yang pernah ditandatangani tanpa persetujuan parti sebelum Pilihan Raya Umum ke-15 (PRU15) diadakan.
Ketika berucap dalam ucapan dasar presiden sempena Perhimpunan Agung Umno 2022 (PAU22), Zahid menegaskan ianya sesuatu yang tidak adil sekiranya ahli akar umbi parti terus menuding jari kepada barisan kepimpinan terhadap keputusan yang diambil selepas pilihan raya umum baru-baru ini.
“Ini pun tidak perlu saya perincikan kerana ia menjadi rahsia umum,” katanya.
Pada Oktober 2020, MalaysiaNow mendedahkan Zahid dan bekas perdana menteri, Najib Razak menghantar surat kepada Yang di-Pertuan Agong Sultan Abdullah Sultan Ahmad Shah dengan menyatakan sokongan terhadap Pengerusi PH Anwar Ibrahim sebagai perdana menteri.
Selepas PRU15, tiada mana-mana gabungan yang mendapat sokongan majoriti untuk membentuk kerajaan baru persekutuan.
Dalam tempoh menunggu percaturan politik itu, Zahid yang juga merupakan pengerusi Barisan Nasional (BN) memainkan peranan penting dalam mendapatkan sokongan ahli Parlimennya terhadap Anwar.
Zahid bertindak walaupun mendapat tentangan keras daripada dalaman Umno sendiri kerana mengabaikan ketetapan perhimpunan parti itu yang tidak membenarkan sebarang jalinan kerjasama dengan Anwar dan DAP.
Bercakap lebih lanjut, Zahid berkata beliau sendiri sudah membayangkan bentuk kerjasama dengan PH semasa ucapan dasarnya pada PAU 2020 mengatakan ia tidak mustahil untuk Umno dan rakan-rakan kongsi politiknya membina “political reset” yang akan mewarnai landskap politik baru negara.
“Untuk itu, kepimpinan Umno di semua peringkat dan seluruh akar umbi harus berlapang dada dan berfikiran terbuka untuk menghadapi ‘reset’ politik ini,” katanya memetik ucapan dasar pada tahun tersebut yang disifatkannya sudah pun diluluskan sebagai dasar parti.
Dalam kerajaan baru pimpinan Anwar menyaksikan Zahid kembali kepada kedudukan kedua tertinggi kerajaan yang pernah dipegangnya sehingga 2018.
Pengumuman tersebut mencetuskan reaksi dalam kalangan rakyat Malaysia yang tidak percaya individu kluster mahkamah boleh menganggotai jemaah menteri pimpinan Anwar yang sebelum itu lantang menolak rasuah dan salah guna kuasa.
Kluster mahkamah merujuk kepada sekumpulan pemimpin Umno yang berdepan dengan pertuduhan jenayah rasuah.
Kata Zahid, pendirian parti untuk membentuk kerjasama dengan bekas seterunya itu selaras dengan titah Agong yang mencadangkan supaya mewujudkan sebuah kerajaan perpaduan.
Menurutnya, pada masa yang sama PH juga bersetuju dengan titah tersebut sehingga membawa kepada ketetapan untuk memilih gabungan dianggotai DAP itu bagi membentuk kerajaan.
“Mesyuarat Majlis Kerja Tertinggi membuat keputusan berdasarkan kaedah mempertimbangkan mudarat kecil dan mudarat besar kepada parti.”
Sekali lagi, katanya, ini membuktikan keputusan yang dibuat adalah secara bersama kerana mereka yang berada dalam kerangka kepimpinan Umno mengetahui dan menyedari bagaimana keputusan tersebut boleh dicapai.
“Semoga dengan penjelasan ini, letakkanlah noktah kepada polemik ini.
“Saya tahu perkara-perkara ini menjadi modal yang terus dimainkan tambahan pula pemilihan parti semakin hampir,” katanya.


Pengarah anak syarikat Capital A ditahan dalam siasatan rasuah RM24 juta

Seorang pengarah anak syarikat Capital A Bhd ditahan untuk membantu siasatan berhubung kes rasuah berjumlah RM24 juta yang dikaitkan dengan pinjaman oleh bank Sabah, selepas baru tiga bulan dilantik menganggotai lembaga pengarah syarikat penerbangan yang sebelum ini dikenali sebagai AirAsia.
MalaysiaNow kini boleh mengesahkan wanita berusia 50-an itu adalah antara empat individu yang ditahan oleh Suruhanjaya Pencegahan Rasuah Malaysia (SPRM).
Badan anti rasuah itu turut bertindak membekukan lebih 20 akaun bank sebagai sebahagian daripada siasatan.
Wanita tersebut ialah ketua pegawai eksekutif (CEO) sebuah syarikat pengurusan dana yang dimiliki Sabah Development Bank (SDB), syarikat milik penuh kerajaan negeri.
Bekas CEO SDB juga antara empat yang ditahan reman.
Kes tersebut dipercayai tertumpu kepada rasuah sebanyak RM24 juta sebagai balasan untuk SDB meluluskan pinjaman berjumlah RM294 juta kepada sebuah firma rundingan tenaga kira-kira sedekad lalu.
Ketika dihubungi, sumber SPRM mengesahkan siasatan sedang dijalankan namun enggan mendedahkan butirannya. Ini bukan kali pertama SDB disiasat SPRM.
Dua tahun lalu, badan anti rasuah negara itu melancarkan siasatan berhubung pinjaman RM300 juta kepada AirAsia di mana ia diluluskan ketika pandemik Covid-19 dan kerajaan negeri masih diterajui Warisan.
MalaysiaNow turut difahamkan tangkapan terbaru itu tidak mempunyai kaitan dengan siasatan pada 2020 yang berkait pinjaman kepada syarikat penerbangan yang dihimpit masalah kewangan tersebut.
Ketika itu, bekas ketua menteri Sabah Shafie Apdal turut mempertahankan keputusan SDB dalam meluluskan pinjaman tersebut.
Tidak lama selepas Hajiji Noor mengambil alih tugas daripada Shafie sebagai ketua menteri Sabah, beliau dilaporkan mengkritik pinjaman SDB kepada AirAsia itu, yang dilihat selari dengan siasatan SPRM.
Bagaimanapun, SDB mendakwa siasatan SPRM tidak menemui sebarang bukti salah laku di pihak bank dalam keputusan pemberian pinjaman itu.


Polis siasat Zahid mengikut Akta Hasutan berhubung taklimat khas Umno

Polis mengesahkan pihaknya sedang menjalankan siasatan mengikut Akta Hasutan berhubung ucapan taklimat khas Presiden Umno Ahmad Zahid Hamidi Sabtu lalu.
Dalam sebuah kenyataan, Ketua Komunikasi Korporat PDRM Asmawati Ahmad berkata siasatan terhadap Zahid dikendalikan oleh Jabatan Siasatan Jenayah (JSJ), Bukit Aman.
“Setakat ini sebanyak 12 laporan polis yang diterima dan siasatan masih dijalankan,” katanya.
Menurutnya, Zahid disiasat mengikut Seksyen 4(1) Akta Hasutan 1948 dan Seksyen 233 Akta Komunikasi dan Multimedia 1998.
Dalam ucapannya di Dewan Merdeka, Pusat Dagangan Dunia Kuala Lumpur, Zahid mengulas keputusan Mahkamah Persekutuan yang mengenepikan rayuan bekas perdana menteri Najib Razak baru-baru ini berhubung kes penyelewengan RM42 juta dana SRC International.
Menurut Zahid, apa yang berlaku ke atas Najib itu adalah percaturan politik dendam Pakatan Harapan.
Katanya, peguam negara diibaratkan bagai dewa, boleh mendakwa dan membebaskan mengikut telunjuk tuan politiknya.
Menurutnya lagi, apa yang berlaku dalam kes Najib akan menjadi rujukan kepada kes-kes selepas ini dan akan dirujuk oleh mahkamah dan peguam negara Komanwel.
“Saya tidak hairan jika keputusan kes saya juga sudah ada.
“Kes Guan Eng dan Syed Saddiq juga sudah ada.
“Cuma, jangan terkejut jika mereka dibebaskan.
“Ramai yang beranggapan mahkamah hanya dianggap adil jika orang seperti kita semua dijatuhkan hukuman dan bersalah, dan orang di sebelah sana dibebaskan,” katanya.
Taklimat khas yang diadakan pada Sabtu itu juga turut menyaksikan anak-anak Najib memberikan ucapan termasuk Mohd Nizar Najib dan Nooryana Najwa .
Selain itu, Ahli Parlimen Pengerang Azalina Othman Said dan peguam Muhammad Shafee Abdullah dan Zaid Ibrahim turut memberikan ucapan.


Kes baru Covid-19 kekal di paras 5,000, ragut 73 nyawa

Malaysia merekodkan kes baru sebanyak 5,150 menjadikan kes keseluruhan Covid-19 meningkat sebanyak 673,026.Selangor kekal mencatat kes harian tertinggi sebanyak 1,914 disusuli Negeri Sembilan (607), Sarawak (570), Kuala Lumpur (480), Johor (392), dann Kelantan (230).Hanya Perlis (8) dan Putrajaya (6) sahaja yang mencatatkan kes satu digit hari ini.Negara juga mencatat sebanyak 7,240 kes sembuh menjadikan jumlah keseluruhan kes sembuh meningkat kepada 600,935.Kes aktif dengan kebolehjangkitan pula kini berjumlah 67,949.Dalam pada itu, 924 pesakit ditempatkan di unit rawatan rapi (ICU) termasuk 453 orang memerlukan bantuan alat pernafasan.Malaysia turut mencatat 73 lagi korban akibat Covid-19, menjadikan jumlah mangsa yang maut meningkat kepada 7,240.


6,320 lagi kes baru, keseluruhan jangkitan rekod lebih 500,000

Malaysia menambah 6,320 lagi kes baru Covid-19 menjadikan kes keseluruhan Covid-19 meningkat sebanyak 505,115.Selangor kekal mencatat kes harian tertinggi sebanyak 1,647 disusuli Sarawak (749), Kuala Lumpur (654), Kelantan (613), Johor (477).Negara juga mencatat sebanyak 4,694 kes sembuh menjadikan jumlah keseluruhan kes sembuh meningkat kepada 449,234.Kes aktif dengan kebolehjangkitan pula kini berjumlah 53,682.Dalam pada itu, 652 pesakit ditempatkan di unit rawatan rapi (ICU) termasuk 370 orang memerlukan bantuan alat pernafasan.Malaysia turut mencatat 50 lagi korban akibat Covid-19, menjadikan jumlah mangsa yang maut meningkat kepada 2,199.


Mahkamah Singapura sabitkan 2 warga Malaysia bersalah manipulasi pasaran saham

Rakyat Malaysia Soh Chee Wen dan Quah Su-Ling disabitkan bersalah oleh Mahkamah Tinggi Singapura kerana memanipulasi pasaran dan terbabit dalam skim penipuan melibatkan saham Blumont Group Ltd, Asiasons Capital Ltd, dan LionGold Corp Ltd.Menurut kenyataan bersama polis dan penguasa kewangan Singapura semalam, Soh dan Quah masing-masing disabitkan dengan 180 dan 169 pertuduhan.Kedua-duanya didakwa pada 25 November 2016 di bawah Akta Sekuriti dan Niaga Hadapan dan Kanun Keseksaan kerana memanipulasi pasaran dan harga tiga saham antara Ogos 2012 dan Oktober 2013.Soh juga didakwa di bawah Akta Syarikat.Mahkamah Tinggi mendapati Soh dan Quah melakukan konspirasi dengan mengawal dan menggunakan 187 akaun dagangan milik 58 individu dan penama korporat (akaun terkawal).“Ini adalah kes manipulasi pasaran terbesar dalam sejarah Singapura,” menurut kenyataan itu.Hukuman ke atas kedua-dua pesalah akan ditentukan kemudian.Tertuduh ketiga, Goh Hin Calm, sebelum itu disabitkan bersalah pada 20 Mac 2019.Goh, yang bersubahat mengaku bersalah atas dua pertuduhan di bawah Seksyen 197 Akta Sekuriti dan Niaga Hadapan kerana dengan sengaja membantu kedua-dua mereka melakukan penipuan berhubung pasaran saham Blumont dan Asiasons antara 18 Mac 2013 dan 3 Oktober 2013.Dia dijatuhi hukuman penjara tiga tahun.Empat pertuduhan sama turut diambil kira bagi tujuan menjatuhkan hukuman.


Hanya serang PN, isyarat Anwar akan bekerjasama dengan Zahid?

Tindakan Pengerusi Pakatan Harapan (PH) Anwar Ibrahim yang hanya memfokuskan serangan terhadap Perikatan Nasional (PN) berbanding Barisan Nasional (BN) memberikan isyarat kerjasama dengan Presiden Umno Ahmad Zahid Hamidi akan berlaku selepas Pilihan Raya Umum ke-15 (PRU15), kata penganalisis.
Felo Kanan Majlis Profesor Negara, Jeniri Amir, berkata tindakan Anwar itu seolah-olah dilihat tidak mahu melukai hati atau membakar "jambatan" antara PH dan BN dan disebabkan itu presiden PKR itu dilihat sangat berhati-hati.
"Kerana dia percaya BN akan menang lebih banyak kerusi berbanding PN khususnya Umno berbanding Bersatu," katanya kepada MalaysiaNow.
Sebelum ini, Anwar dalam satu tulisan di Facebook yang ditujukan kepada pengundi Tambun mengkritik kerajaan PN dan menggelar bekas perdana menteri Muhyiddin Yassin sebagai gagal menguruskan negara ketika berdepan ancaman Covid-19.
Bagaimanapun, Muhyiddin dalam salah satu siri kempennya sempena PRU15 berkata, ketika negara berdepan dengan pandemik, Anwar sebagai ketua pembangkang tidak tampil untuk bersama-sama memerangi Covid-19 dan sebaliknya hanya tahu mengkritik.
PH pada 2018 diberi peluang menjadi kerajaan selepas menang PRU14 dan menewaskan BN buat pertama kali dalam sejarah.
Bagaimanapun, sepanjang 22 bulan pentadbiran PH dicemari dengan desakan agar perdana menteri pada ketika itu, Dr Mahathir Mohamad agar meletakkan jawatan dan menyerahkan kepada Anwar.
Pergolakan dalaman PH akhirnya menyebabkan Mahathir meletakkan jawatan dan Bersatu meninggalkan PH.
Drama panjang itu kemudiannya berakhir dengan Muhyiddin dilantik sebagai perdana menteri.
Muhyiddin hanya bertahan sebagai perdana menteri selama 17 bulan dan pada Ogos 2021,  Naib Presiden Umno, Ismail Sabri Yaakob mengambil alih jawatan itu selepas presiden Bersatu itu hilang sokongan majoriti ahli Parlimen.
Ramai penganalisis dan pemerhati politik menjangkakan tiada gabungan yang mampu mendominasi kerusi Parlimen untuk membentuk kerajaan termasuk BN.
"Justeru semua blok termasuk blok dari Sabah dan Sarawak sekarang sangat berhati-hati," tambah Jeniri.
Sementara itu, pemerhati politik dari Universiti Teknologi Malaysia (UTM) Mazlan Ali berpandangan Anwar sangat kecewa terhadap PN khususnya Bersatu dan Muhyiddin.
Katanya, ini kerana beliau menganggap Bersatu dan Muhyiddin sebagai punca tumbangnya kerajaan PH.
Bagaimanapun, kritikan itu juga ditafsirkan sebagai strategi PH untuk mendapatkan kerusi Parlimen sebanyak mungkin dengan "menyerang" musuh-musuh PH termasuk PN dan BN dengan menggunakan beberapa contoh isu.
"Tak semestinya PH hanya tumpu kepada PN sebab ada juga masa mereka menyerang BN, jadi ia bergantung kepada situasi," kata Mazlan.
Mengulas lanjut, Mazlan berkata, kritikan Anwar sama ada terhadap BN atau PN tidak bermakna potensi usaha sama PH bekerjasama dengan antara dua gabungan besar itu sebagai perkara yang mustahil.
"Tiada yang pasti dalam dunia politik," tambahnya.


Zoo Melaka kekurangan sumber, orang ramai mula hulur bantuan

Sikap prihatin dan tanggungjawab masyarakat terhadap usaha pemuliharaan hidupan liar terserlah apabila semakin ramai menghulurkan bantuan makanan dan keperluan haiwan kepada Zoo Melaka ketika pelaksanaan Perintah Kawalan Pergerakan (PKP).Yang Dipertua Majlis Perbandaran Hang Tuah Jaya (MPHTJ) Shadan Othman berkata usaha itu sedikit sebanyak membantu Zoo Melaka yang terkesan berikutan kekurangan pengunjung sejak tahun lalu, akibat pandemik Covid-19.“Berbanding PKP tahun lepas, kesedaran masyarakat telah meningkat selepas mengetahui Zoo Melaka mengalami kekurangan sumber, jadi ramai pihak termasuk pencinta haiwan bukan sahaja dari Melaka malah dari Kuala Lumpur  menghantar bekalan makanan kepada hawin-haiwan di sini pada setiap minggu dan hujung bulan.“Pihak kami amat mengalu-alukan sumbangan orang ramai bagi membantu kelangsungan lebih 600 haiwan yang terdapat di Zoo Melaka ketika kita semua berdepan situasi sukar ketika ini,” katanya ketika dihubungi Bernama di sini, hari ini.Shadan berkata, setiap bulan Zoo Melaka memerlukan kira-kira RM100,000 bagi menampung bekalan makanan seperti daging, ayam dan sayur-sayuran selain kos penyelenggaraan dan perubatan haiwan-haiwan di situ.Beliau berkata bagaimanapun setakat hari ini, pengurusan Zoo Melaka masih mampu menampung keperluan haiwan-haiwan di pusat perlindungan itu walaupun operasinya ditutup sementara susulan PKP.“Pihak zoo sentiasa memantau perkembangan dan kebajikan setiap haiwan, di samping itu kita juga berdoa dan berharap penularan pandemik ini segera berakhir dan keadaan pulih seperti biasa,” katanya.Semalam, Menteri Kanan (Kluster Keselamatan) Ismail Sabri Yaakob memaklumkan pelaksanaan PKP di tujuh negeri yang sebelum ini dijadual tamat pada Selasa depan dilanjutkan hingga 4 Februari ini.Ia membabitkan Pulau Pinang, Selangor, Melaka, Johor, Sabah, Kelantan serta Wilayah Persekutuan (Kuala Lumpur, Putrajaya dan Labuan) selepas kesemua negeri berkenaan masih menunjukkan trend peningkatan kes positif harian Covid-19.


48 individu ditahan ingkar PKPP

Seramai 48 individu ditahan kerana ingkar arahan Perintah Kawalan Pergerakan Pemulihan (PKPP) semalam, kata Menteri Kanan (Kluster Keselamatan) Ismail Sabri Yaakob.Beliau berkata Polis Diraja Malaysia (PDRM) yang mengetuai Pasukan Petugas Operasi Pematuhan PKPP mengeluarkan kompaun terhadap 47 daripada individu berkenaan manakala seorang lagi dijamin.Katanya, tidak memakai pelitup muka dilaporkan sebagai kesalahan tertinggi melibatkan 17 individu diikuti premis beroperasi lebih masa membabitkan 13 orang.“Kesalahan lain termasuk gagal menyediakan peralatan dan catatan keluar masuk melibatkan 12 individu, melanggar perintah kuarantin (seorang) dan aktiviti dengan melibatkan kehadiran orang ramai yang menyukarkan penjarakan fizikal (lima),” katanya dalam kenyataan berhubung PKPP hari ini.Mengenai Operasi Benteng, beliau berkata PDRM berjaya melakukan 28 tangkapan semalam melibatkan 83 pendatang asing tanpa izin serta masing-masing seorang tekong dan penyeludup, selain sebuah bot dan lima kenderaan darat turut dirampas.“Sebanyak 79 sekatan jalan raya dilaksanakan semalam yang melibatkan PDRM (65), Agensi Kawalan Sempadan Malaysia (10) dan Angkatan Tentera Malaysia (empat). Kerajaan akan mengambil tindakan tegas terhadap mana-mana pihak yang cuba memasuki sempadan negara secara haram,”  katanya.Sementara itu, Ismail Sabri berkata sejak 24 Julai lepas sehingga semalam seramai 22,252 individu telah pulang ke tanah air melalui pintu masuk sempadan antarabangsa dan ditempatkan di 70 hotel serta empat Institut Latihan Awam (ILA).Beliau berkata daripada jumlah itu, sebanyak 8,985 individu sedang menjalani proses kuarantin wajib manakala 66 individu dihantar ke hospital untuk rawatan dan 13,201 individu lagi telah didiscaj dan dibenarkan pulang.Katanya mereka pulang dari 32 negara iaitu Filipina, Thailand, Indonesia, Kemboja, Singapura, Vietnam, Brunei, Qatar, Pakistan, Arab Saudi, Hong Kong, India, Emiriah Arab Bersatu (UAE), Jepun, Turki, Korea Selatan, Iran, Nepal, Bangladesh, Myanmar, Timor Leste, Taiwan, China, United Kingdom, Belanda, Papua New Guinea, Mesir, Sepanyol, Perancis, Australia, New Zealand dan Amerika Syarikat.Dalam pada itu, beliau berkata pemeriksaan yang dijalankan Lembaga Pembangunan Industri Pembinaan Malaysia (CIDB) di 22 tapak binaan di seluruh negara semalam mendapati hanya satu tapak binaan yang tidak mematuhi prosedur operasi standard (SOP) dan diberi amaran.Mengenai barang keperluan asas, Ismail Sabri berkata secara keseluruhan bekalan barangan keperluan mencukupi dan mampu menampung keperluan dalam negara yang berterusan dan mudah diperoleh.“Pegawai penguat kuasa Kementerian Perdagangan Dalam Negeri dan Hal Ehwal Pengguna juga telah melakukan 1,416 pemeriksaan khas pematuhan SOP PKPP dan mendapati 1,399 premis mematuhi SOP yang ditetapkan manakala 17 premis diberi nasihat kerana tidak patuh SOP,” katanya.


Sorry.


Peruntukan tambahan RM20 bilion Kumpulan Wang Covid-19 diluluskan

Dewan Rakyat hari ini, sebulat suara meluluskan Rang Undang-Undang (RUU) Langkah-Langkah Sementara bagi Pembiayaan Kerajaan (Penyakit Koronavirus 2019 (Covid-19)) (Pindaan) 2020, membolehkan peruntukan tambahan RM20 bilion disalurkan kepada Kumpulan Wang Covid-19.Menteri Kewangan Tengku Zafrul Aziz, berkata tujuan utama kerajaan membentangkan RUU Penyakit Koronavirus (Pindaan) 2020 ke Dewan Rakyat hari ini bagi menaikkan had siling Kumpulan Wang Covid-19 sebanyak RM20 bilion iaitu daripada RM45 bilion kepada RM65 bilion berdasarkan keperluan semasa.Katanya tindakan berkenaan selari dengan desakan ahli Parlimen supaya kerajaan menaikkan peruntukan tambahan bagi menangani Covid-19.“Kenapa kerajaan sebelum ini tidak menaikkan peruntukan tambahan, pertama peruntukan wang Covid-19 sebanyak RM45 bilion dan bakal ditambah menjadi RM65 bilion adalah suntikan fiskal langsung.“Kita harus ingat jumlah pakej rangsangan bernilai RM305 bilion dan RM322.5 bilion dalam Belanjawan 2021. Jumlah ini termasuklah sumbangan pelbagai sumber termasuk BNM, GLC dan agensi kerajaan, skim jaminan dan insentif percukaian.“Saya menekankan perkara ini kerana usaha melindungi rakyat, menyokong perniagaan dan memulihkan ekonomi membabitkan sektor awam, swasta pertubuhan bukan kerajaan (NGO) dan rakyat sendiri yang harus dilihat secara keseluruhannya,” katanya ketika menggulung perbahasan pindaan RUU Covid-19 di Dewan Rakyat hari ini.Tambah Zafrul di samping inisiatif di bawah Belanjawan 2021 bermula tahun depan masih ada bantuan lain disalurkan kerajaan menerusi Pakej Prihatin, Penjana, Program Subsidi Upah (PSU), Bantuan Prihatin Negara (BPN) dan banyak lagi yang masih berjalan.Katanya faktor ketiga ialah keperluan kerajaan mengimbangi disiplin fiskal dan keperluan semasa serta ruang untuk menambah pakej rangsangan pada masa depan.“Tambahan RM20 bilion untuk Kumpulan Wang Covid-19 ini menjadikan jumlah keseluruhan peruntukan RM65 bilion tidak akan melanggar had statituari hutang kepada 60% Keluaran Dalam Negara Kasar (KDNK) untuk tahun 2021.“Pendirian kerajaan dalam isu ini adalah jelas dan konsisten seperti saya sebutkan sebelum ini bahawa kerajaan sentiasa memantau situasi semasa dan jika ada keperluan kerajaan akan teliti keperluan menambah peruntukan untuk Kumpulan Wang Covid-19 dari semasa.”Zafrul juga berkata peruntukan tambahan yang dibentangkan ini penting bagi membolehkan kerajaan memberikan sokongan berterusan kepada petugas barisan hadapan dan agensi kerajaan dalam memerangi wabak Covid-19.